हमके हीन मत समझीं – Anjoria\nJun 11, 2013 झाड़ू के आत्मकथा, डा॰ आशारानी लाल, निबन्ध, भोजपुरी\nहम अपना बारे में रउवा सभे से कुछ बतावल चाहत रहीं. कुछे नाहीं, बहुत कुछ बतइतीं, चाहें भर जिनगी के कहनी कहतीं, बाकी का कहीं – अपन नउँवें बतावत के नऽ हमरा लाज घेर लेले बा. सोचतानी कि हमार नउँवा सुनिये के लोग अपन नाक-मुँह कुल बिचकावे लागी, चाहे एने-ओने घुमा के लोग लागी कहे कि तोहरा के, के नइखे जानत ?\nअइसे त हमार निवास हर घर में रहबे करेला, काहे कि हमरा बिना केहू रहिए ना सके. हम ना रहब त सब जगहा माछी भिनभिनात रही. कूड़ा-करकट आ गंदगी देखिए के सबका ओकाई आवे लागी, एही चलते सब हमके अपना-अपना घरवे में रखले रहेला. हमहीं सबका घर के साफ-सुथरा करत रहिंलाँ. अब त रउवा सभे हमार नाँव बिना बतवले बूझ गइल होखब. हमरा के लोग कइगो नाँव से बोलावेला. केहू हमके झाड़ू कहेला, त केहू बढ़नी, केहू कूँचा कहेला त केहू कूँची आ केहू खरहरा. चाहे कवनो नाँव से हमके केहू पुकारो, हम हर घर में घुस के बइठल-सुतल रहिलाँ. हमके भले केहू हीन बूझो, बाकी हम बड़ा मजिगर धरोहर सब घरन के हँई, एके केहू नकार ना सकेला.\nजे निपढ़ आ गूढ़-गँवार होला उहे हमरा देंहिया के रोंवाँ-रोंवाँ के रच-रच के सजावेला आ बनावेला. जवन तरह-तरह के, कई खान के आ कई तरह से बनेला. कहीं हमके मूँज से बनावल जाला त कहीं रसरी, पतलो आ खजूर के पतई से. कहीं-कहीं हमके लोग नरियर के सींक से बनावेला, त केहू लमहर-लमहर घास से. इहे नाहीं जहाँ हमके फूल-झाड़ू कहल जाला ऊहाँ त सचहूँ हमरा देंह से फूल झरत रहेला. अब त हम प्लास्टिको के सींक से बनावल जातानी जवन लाल-पीयर-हरियर तरह-तरह के रंग में बने लागल बा. इहे कुल देख के बड़-बड़ शहरन में हमार कीमतो बड़े-बड़ लागे लागल बा. देहात में न हम बेमोल बिकात रहीं बाकी शहरियन में ई बात नइखे. सभकरा न हमरा से पाला पड़ेला चाहे ऊ धनी हो या गरीब. इ कुल हमार रूप जब गउँवाँ वाला देखेला लोग त कहेला कि अरे ! ई – त बड़ा महँग बिकाता रे, जनती त हमहूँ एक बोझा अपना गउँवें से ले-ले न अवतीं.\nहमरा देंह-धजा, रूप-रंग का नाँव के त सभ केहू जानता एह से कि हमरा बिना कवनो घर शोभबे ना करेला. केहू के काम हमरा बिना ना चले तबो लोग हमसे घिनाला, काहे कि जब-जब हमके लोग छुएला तब-तब अपन हाथ धोवेला, जइसे हम अछूत होखीं, कहेला लोग कि झाड़ू न छुअले रहलीं हँऽ. ई बात त ओइसने बा के अन्हरा के देख के अँखियो पिराला आ अन्हरा बिना रहियो ना जाला.\nरउवा सभे सुनले होखब की कवनो चीज के ना रहला पर ओकर कीमत सबका बुझाला. जइसे चउका में नून के बिना खाना सून हो जाला ओइसही हमरा बिना घर में आदमी-जन-सर-सवाँग सब भरलो रहला पर घर-घर ना लउकेला. ई कहिके हम अपन बखान कइल नइखीं चाहत बस इहे बतावतानी कि हम बेकार ना हँई. कवनो घर में अगर हम तनी लुका के सुत जाइलाँ त भोर होते लागेला लोग पुछे कि झड़ुवा केने बा रे…., चाहे बढ़निया कहाँ धइल बा. लागेला चारों ओरी हमार खोजाहट होखे, कहेला लोग कि बेर चढ़ गइल आ अभी ले घर में बहारन पड़ल बा. घर में अलियार रही त लछिमीजी के बास कइसे होई रे. ई कुल बात सुनके हमहूँ जाग जाइलाँ आ अपना काम प चल देइलाँ.\nहमरा अइला से सब घर में खुशी आ जाला. पूरा घर साफ-सुथरा होके चमके लागेला. इहे कुल देख के बूढ़-पुरनिया लोग हमके अपना घर के लछिमी कहेला लोग. हमार दोस्ती ओही लोग से ढेर रहेला, काहे कि ऊ लोग हमके अपना निगिचा राखेला. लड़िका-सेयान केहू हमके तनिको तलिया देला चाहे उठाके पटक देला या फेंक देला, त बूढ़ लोग लागेला ओके बोले आ कहे कि अइसे ना करे के हो. साचों हम कहल चाहतानी कि पुरनिया लोग हमार बड़ा इज्जत करेला आ हमके बड़ा जतन से सइहार के धरेला.\nउत्तर से दक्खिन आ पूरब से पश्चिम ले सेबेरे उठते हर घर में लोग हमरे के लागेला खोजे. मेहरारू लोग त आँख खोलते पहिले हमही के अपना हाथे में उठावेली आ लागेली अपन पूरा घर दुआर झार बहार के चिकन-चाकन क के घर में घुसल दरिदर के सबेरहीं भगावे. कहेली ओग कि घर में बहारन रही त लछिमी जी के प्रवेश कबो केहू के घरे ना होई. इहे कुल अपन गुन जान के अब हमहूँ कहिलाँ कि- हमहीं न लछिमी जी के सुआगत के राह बनावेलीं. हम ना रहब त दुअरा पर आइयो के ऊ उलटे पाँव लवट जइहन. हमरा एकर नाज बा कि हमरे इशारा पर लछिमीयो जी चलेली.\nहम दिन भर घर के सब लोगिन के इशारा पर अपन काम धन्धा करत रहिलाँ, बाकी सुरूज बाबा के डुबते लोग हमके आराम के मोका दे देला. दिन भर के थकान हम सुतिएके बिताइलाँ. साँझे सुत जाइलाँ त भोर होखे से पहिले हमके केहू जगावेला ना. हम खूब पसर के आराम से फों-फों कइके निचिन्ते पह फटला ले सुतत रहिलाँ. लोगवा कहेला कि अगर केहू साँझ भइला पर हमके सुतला में जगाई चाहे हमरा आराम में खलल डाली या झकझोर के झारे-बहारे के कही, तब ओकरा घर से लछिमीए जी भाग जइहन. ऊ घर दरिदर हो जाई, उहाँ मलेछ के राज होई- एही डरे सुरूज बाबा के अलोत होते केहू न-त हमके हिलावे डोलावेला न छुएला.\nमेहरारू लोग त हमके अपना जान-परान से बेसी माने-जानेला-काहेंकि हम उन्हन लोगिन के इज्जतो-आबरू के खयाल हरदम राखिलाँ. मेहरारून के इज्जत बड़ा नाजुक होला, त जब ओपर आँच आवेला तब ऊ लोग अपना हाथे में हमरे के उठा लेला आ हम लागिलाँ सोझा आइल विपत के ओसहीं झटकारे आ भगावे जइसे अँजोर-अन्हार के भगावेला. हमरा के देखते कुल कुकर्मी अपन मुँह चोरा के पोंछिटा दबवले भाग जालनसन. इहे बात बा कि मेहरारू लोग अपन रक्षाकवच हमरे के बुझेला आ बाते-बात में कहेला कि- बढ़नी मारो रे, चाहे-बोहार जाव रे.\nई औरत लोग बखूबी हमरा गुन के जानेली आ हमरा के बड़ा चाव से धरेली लोग, काहे कि जब ऊ लोग सितला माई लगे उनके पूजे जाली त देखेली कि माई अपना हाथे में हमरे के लेके बइठल बाड़ी. ई माई सबकर रोग-बलाय के अपना एक नजर से अपना हाथ के झाड़ू से झार-बहारके दूर भगा देली. एही गुन के चलते हम सब मेहरारू लोगिन के अपन दुलरूवा बन जाइलाँ.\nका बताई सब घर में त ना बाकी जवना घर में बूढ़-पुरनिया रहेला लोग – त ऊ लोग हमरो रहे के एगो जगह जरूर बनावेला आ अपना घर के देवता-पित्तर नाही हमरो के लुकवा के धइले रहेला. ई पुरनिए लोग जानेला कि हमरा के सबका सोझा धरे के ना चाँहीं. घर में आवे-जाये वाला लोगिन से हमके लोग बचा के राखेला. जइसे हर घर में मरद-मेहरारू लइका सेयान, जीव-जन्तु, देवता-पित्तर के बसे के एगो निश्चित ठौर-ठिकाना बनावल रहेला ओसहीं हमरो खातिर एगो जगह रहेला. बड़े-बूढ़ जानेला कि अपन-अपन हरवाही कइला के बाद सब थाकेला – त ओसही हम बढ़नी बानी त का – हमहूँ थाक जाइलाँ – एहिसे हमरो आराम के एगो जगह चाँहीं आ ऊ जगह सबका नजर के अलोते रहे के चाँहीं. हम त झाड़ू-बढ़नी बानी एहीसे हम सबकर लेहाज करींलाँ. हम सबका सोझा न-त सूत पाइलाँ न ओठघें के मन करेला, तबे न अलोते पड़ल रहिलाँ.\nकईगो घरन में त लोग हमके जल्दी सुतहीं ना देला, थकला के बादो खड़ा होके रहेके सजा दे-देला. तब हम का करीं, हमार रग-रग काम करे से बथत रहेला आ फेरू खड़ा भइला से अवरी हमार पीड़ा बढ़ जाला. लोग भुला जाला कि हम लछिमी माई के अंश हईं. माई जब हमार दुःख दर्द आ पीरा देखेली त दुःखी हो जाली. कबो-कबो त माई हमार दुरदसा देख के ओह घर से अपन मुँहो फेर लेली. ई बात जब सब जान जाला त कबो हमके केहू खड़ा होके रहे के ना कहेला, न त कवनो दूसर सजा देला. जवन घर के लोग एह रहस्य के बूझ लेले बा ऊ लोग हमरो रहे के जगह जरूर बनावेला आ हमरा आराम में कवनो खलल कबो ना डालेला. अरे ! हम ई त नइखीं कहत कि केहू हमके फूल-अछ्त आ धूप देखावो, बाकी बस इहे कहब कि थकला पर तनी आराम से सुते के जगह जरूर मिले के चाहीं – इहे हमार मनो होला. एतने करे से हमरो के आराम भेंटाई आ घरहूँ के लोग के सुख-शान्ति मिली आधन-दउलत से लछिमी माई उनकर घर भर दीहन. माई के किरिपा हमरे आराम से सबका भेंटा जाई. लोगो के कहल हम सुनले बानी कि जे हमके खड़ा रहे के सजा देला ओकरा घर में हरदम कलह मचल रहेला, उत्पात होत रहेला – एही सब के चलते हमहूँ हरदम ओठँघिए के रहल चाहिलाँ.\nबहुते गरीब भाई-बहिन लोग हमरे सहारे अपन खेवा खरचा चलावेला. कवनो सरकारी आफिस चाहे संस्था में झाड़ू-बहारू आ सफाई करे खातिर जब निपढ़ आ गरीब तबका के भरती होखे लागेला तब उहाँ हमरे परधानता बेसी रहेला. एक बेरी अचानके इहे देखे में आइल कि हमरा के चाहेवाला कुल मरद-मेहरारू अपना हाथ में हमके उठवले सड़क पर चल रहल बा. हमरा बुझाइल त कुछ ना बाकी सुनली कि अपन महिना के पइसा बढ़ावे खातिर ऊ लोग हड़कम्प मचवले रहे आ नारा बोलत हड़ताली रहे. हम झन्डा बन के ओह लोगिन के हाथ में लहरात रहीं, एहि से जल्दिए सरकार ओह लोगिन के माँग मान लिहलस. सरकारो के हमरा गूढ़ रूप आ एकता के बोली के सोझा झुकहीं के परल. अपन इहे कुल करतब के चलते हम त कहिलाँ कि गरीबी के दूर भगावल त हमरा बाएँ हाथ के खेल होला. हम अपना मुँहे अपन ढे़र बखान कइल नइखी चाहत बाकी तनी-मनी कुछु-कुछु बताके अपन नाँवहँसाई रोकल चाहतानी आ बस एतने कहल चाहतानी कि हमके देख के केहू अपन मुँह मत फेरो – हम बड़ा काम के चीज बानी.\nहमार जनम गरीबे लोग के घर में होला. ऊ लोग घास-पात, मूँज-पतलो कुल बटोर-बटोर के आ रच-रच के ओके रसरी से बान्ह के हमार रूप बनावेला, फेरू एगो बोझा में हमके बान्ह के अपना कान्हा पर धर लेला आ घरे-घरे घूम-घूम के हमके लोग बेचेला. इहे कइला से ओह लोगिन के खरची चलेला. हमहूँ एह गरीब लोग के चीन्ह लेले बानी ओहिसे उन्हने लोगिन से सटल रहींलाँ.\nहमार एगो अउरी गूढ़ मरम बा जेके सब ना बुझेला, ऊ हऽ कि जब केहू अपन पुरान घर छोड़के नया घर में जाला तब हमके पुरनका घर में ऊ कबो ना छोड़ेला. सबसे पहिले नया घर में हमरे प्रवेश होला. हमरा के लेके लोग एहसे जाला कि अपना लछिमीजी के लोग ओह पुरान जगह पर छोड़ल ना चाहेला. दूसर बात ई बा कि नया घरवा साफ ना होई त लोग, जीव, जन्तु, देबी-देवता रहिहन कहँवा. ई बात ठीक ओसहीं बा कि लाठियो ना टूटे आ सँपवो मरा जाला. नयका घर हम साफो कर देइलाँ आ ओह में धनो-दउलत भर जाला. भले हमरा एह गूढ़ रहस्य के केहू बूझ ना पावेला बाकी ई साँच बात बा. हम लोगिन से इहे कहब कि हमके पुरान बुझके अपना पुरनका घर में कबो छोड़ीं लोग मत नाहीं त लछिमी माई ऊहें छुटल रह जाइब.\nहम अपन कहनी रउवा सभे के सुनवलीं हँ एहसे कि हमार गुन-अवगुन रउवा सभे जान जाइब त कबो हमके हीन ना बूझबऽ. फेरू अपन अवरी गुन-ढंग इयाद परी त जरूर बताइब – अबे ना.\nअपना भोजपुरी सेवा ला अनेके संस्था संगठन से सम्मानित हो चुकल डा॰ आशारानी लाल बलिया जिला के सँवरुपुर के हईं. शादी मऊ के अमला में भइल आ पच्चीस साल ले सिवान महिला डिग्री कालेज के प्राचार्या रहनी. ईहाँ के लिखल अनेके रचना बहुते पत्र पत्रिकन में प्रकाशित होत आइल बा. झाड़ू के आत्मकथा वाला ई लेख पाती के जून २०१३ अंक में प्रकाशित भइल बा. उहाँ के लिखल भोजपुरी किताबन में ए बचवा फूलऽ फरऽ, हमहुं माई घरे गइनी, डिठौना, माटी के भाग, देवकुरी, जय कन्हैया लाल के, आ काहे कहली ईया शामिल बाड़ी सँ. डा॰ आशारानी के अधिकतर रचना महिला केन्द्रित बाड़ी सँ.\nOne thought on “हमके हीन मत समझीं”\nRAUR T JARURAT SABHKE BAA.\nRAUAA BINA SAMAJ SWACHH NA HOEE.\nPARNAM BA RAUAA KE.


भगवान चित्रगुप्त के पूजा का दिने – Anjoria\nNovember 4, 2013 Editor पर्व त्योहार, सरोकार 0\nवइसे त भारत में हमेशा कवनो ना कवनो पर्व.त्योहार मनावल जात रहेला बाकिर चित्रगुप्त पूजा शायद एगो अइसन त्योहार ह जवना के एगो खासे जाति के लोग मनावेला.\nपौराणिक मान्यता ह कि कायस्थ जाति के जनमावे वाला भगवान चित्रगुप्त के जनम यम द्वितीया का दिने भइल रहे, एही दिन कायस्थ जाति के लोग अपना अपना घर मे भगवान चित्रगुप्त के पूजा करेलें. ऊ लोग एह दिन कलम आ दवात इस्तेमाल ना करसु. पूजा का आखिर मे उ लोग पूरा हिसाब किताब लिख के भगवान के समर्पित करेला.\nचित्रगुप्त के जनम से जुड़ल एगो पौराणिक कथा ह कि एक बेर सृष्टि रचयिता भगवान ब्रह्मा अपना बड़का बेटा के बोला के कहलन कि उ एगो खास मकसद से समाधि लेत बाड़े आ एह बीच उ पूरा तरह से सृष्टि के रक्षा करसु. एकरा बाद ब्रह्मा जी एगारह हजार साल ला समाधि में चल गइनी. जब समाधि टूटल त देखनी के उहाँ के सोझा एगो दिव्य पुरुष कलम दवात लिहले खाड़ बा.\nब्रह्ना जी जब परिचय पूछनी त ऊ बोलले कि हम रउरे शरीर से जन, हई आ रउरा हमार नांव रख सकीले. आ हमरा ला कवनो काम होखे त आदेश दीं. ब्रह्मा जी हंस के कहनी कि हमरा काया से जनमल एहसे कायस्थ तोहार नाम होखी आ तू एह धरती पर चित्रगुप्त के नाम से जानल जइबऽ.\nधर्म अधर्म पर धर्मराज के यमपुरी मे विचार कइल तोहार काम होखी. अपना वर्ण मे जवन उचित बा ओकर पालन कइला का साथे तू संतान उत्पन्न करऽ. एकरा बाद ब्रह्मा जी चित्रगुप्त के आशीर्वाद देकर अंतर्ध्यान हो गइनी. बाद मे चित्रगुप्त के विआह एरावती आ सुदक्षणा से भइल. सुदक्षणा से उनका श्रीवास्तव, सूरजध्वज, निगम आ कुलश्रेष्ठ नाम के चार गो बेटा भइले सँ आ एरावती से आठ गो बेटा भइले माथुर, कर्ण, सक्सेना, गौड़, अस्थाना, अम्बष्ठ, भटनागर आ बाल्मीक.\nचित्रगुप्त अपना बेटन के धर्म साधे के शिक्षा दीहले आ कहलन कि देवता लोगन के पूजन, पितरन के श्राद्ध तर्पण, आ ब्राह्मणन के पालन यत्न पूर्वक करसु. एकरा बाद चित्रगुप्त स्वर्ग खातिर प्रस्थान कर गइनी आ ओहिजा यमराज के यमपुरी मे आदमीयन के पाप पुण्य के लेखा जोखा राखे लगनी.\nभारतीय संस्कृति के हर पर्व से जुड़ल कवनो ना कवनो लोककथा जरूर होला जवन पुरातन काल से सुनावल जात आइल बा. चित्रगुप्त पूजा का बारे में कहानी ह कि …\nपुरातन काल में सौराष्ट्र राज्य मे सौदास नाम के राजा भइल रहले जे बहुते दुराचारी आ अधर्मी रहल, ऊ अपना राज्य मे घोषणा करा दिहले रहले कि उनुका राज्य मे केहू दान, धर्म, हवन, तर्पण समेत कवनो धार्मिक काम ना करी. एह से बहुते लोग राजा के राज छोड़ के दोसरा जगह चल गइले. जे रह गइल से पूजा पाठ ना करे से ओह राज्य मे पुण्य के नाश होके लागल.\nएक दिन राजा शिकार करे जंगल मे निकलले त रास्ता भूला गइले. ओहिजा ऊ कुछ मंत्र सुनले. सुन के ओहिजा गइलन त देखलन कि कुछ लोग भक्तिभाव से केहू के पूजा करत बा. राजा के बहुते खीस आइल आ कहले कि, हम राजा सौदास हईं. तू सभे हमरा के प्रणाम करऽ. बाकिर सौदास के बात पर केहू जवाब ना दीहल आ अपना पूजा में मगन रह गइल.\nई सब देख राजा खीसि तलवार निकाल लिहले. ई देख पूजा मे बइठल सबले छोट लड़िका बोलल, राजन रउरा ई गलत करत बानी हमनी का अपना इष्टदेव चित्रगुप्त भगवान के पूजा करत बानी आ उनुकर पूजा कइला से सगरी पाप कर्म मिट जाला. अगर रउरो मन करे त हमनी का साथे पूजा में शामिल हो जाईं भा हमनी के मार डालीं.\nराजा ओह लड़िका के बात सुन के बहुते खुश भइलन आ कहलन कि तोहरा में बहुते साहस बा. कहलन कि हमहू चित्रगुप्त के पूजा कइल चाहत बानी. हमरा के एह बारे में बतावल जाव. राजा सौदास के बात सुन लोग बतावल कि घीव से बनल मिठाई, फल, चंदन, दीप, रेशमी वस्त्र, मृदंग आ तरह के तरह के संगीत यंत्र बजाके इनकर पूजा कइल जाले.\nएकरा बाद उ लड़िका बोलल कि इनकर पूजा के मंत्र ह, दवात कलम आ हाथ मे कलम काठी लेके धरती पर घूमे वाला चित्रगुप्त जी रउरा के प्रणाम करत बानी. चित्रगुप्तजी रउरा कायस्थ जाति मे उत्पन्न होके लेखकन के अक्षर प्रदान करीले. रउरा के बेर बेर प्रणाम बा. जेकरा के रउरा लिखे के जीविका दिहनी ओकर पालन करीले एहसे हमरो के शांति दीं.\nराजा सौदास एह बतावल नियम विधि से श्रद्धापूर्वक पूजा कइले आ पूजा के प्रसाद लेके अपना राज्य लवट गइले. कुछ दिन बाद राजा सौदास के मृत्यु हो गइल. यमदूत जब उनका के लेके यमलोक गइले त यमराज चित्रगुप्त से कहलन, ई राजा बड़हन दुराचारी रहुवे, एकर सजा का होखी? एह पर चित्रगुप्त हंस के कहले कि हम जानत बानी. ई राजा दुराचारी ह आ बहुते पाप कइले बा. लेकिन ई हमार पुजो कइले बा एहसे हम एकरा पर खुश बानी. रउरा एकरा के स्वर्ग में जाए दीं. एकरा बाद यम के आज्ञा से राजा के स्वर्ग भेज दीहल गइल.\nकार्तिक शुक्ल पक्ष द्वितीया के यमुना के घर पर उनकर भाई यम भोजन कइले रहले से एह दिन के यम द्वितीया भा भईया दूजो का नाम से जानल जाला. यमुना यमराज के आयु बढ़ावे के वर दिहली. मानल जाला कि जवन भाई एह दिन अपना बहिन का घरे भोजन करेले उनका घरे सुख समृद्धि बनल रहेला.\nप्रेम कुमार जी पटना में पत्रकार हईं.


टटका खबर, अतवार, १९ फरवरी २०१२ | Anjoria's Weblog\nPosted on फ़रवरी 20, 2012 by Anjoria\n(वैश्विक बिहार सम्मेलन में बोलत बिहार के मुख्यमंत्री नीतीश कुमार)\nजानकारी काल्हु अँजोरिया के वेबसर्वर डाउन रहला का चलते अँजोरिया परिवार के कई गो वेबसाइट बारह घंटा ले ना खुल सकल. एह खातिर अपना पाठक परिवार से माफी माँगत बानी.\nमुख्यमंत्री नीतीश कुमार के कहना बा कि पटना मे भइल वैश्विक बिहार सम्मेलन से बिहार के बढ़न्ती के राह खुली. खास कर के एह सम्मेलन में नेपाल के प्रधानमंत्री के अइला से बिहार के बहुते फायदा होखी. काहे कि बिहार के बहुते समस्या अइसन बाड़ी सँ जवना के समाधान नेपाल के सहयोग बिना ना हो सके.\nदोसरा तरफ कांग्रेस के प्रदेश अध्यक्ष महबूब अली कैसर के कहना बा कि ई सम्मेलन सरकार आपन छवि चमकावे खातिर आयोजित कइलसि आ एकरा से बिहार के कवनो फायदा नइखे होखे वाला.\nसारण जिला के एकमा थाना के राजापुर गाँव में एगो शौचालय बनावत घरी माटी धँसला से एगो मजदूर के मौत हो गइल. दू गो मजदूर घवाहिल हो गइल बाड़े.\nछपरा शहर में आजु से महिला थाना काम कइल शुरू कर दिहलसि. थाना के उद्घाटन करत आरक्षी महानिरीक्षक गुप्तेश्वर पांडेय कहलन कि एहसे महिला विरोधी अपराध आ महिला उत्पीड़न में कमी आई.\nपनरहियन दिन पहिले अपहृत झउआराम गाँव के अजय साह के लाश गाँवे का नियरा के एगो पोखरा से बरामद भइल बा.\nराज्य के चउथको दौर के मतदान में पहिले का बनिस्बत बेसी वोट पड़ला के खबर बा. पिछला बेर एह इलाकन में चउवालिस फीसदी मतदान भइल रहे जबकि अबकि बेर सत्तावन फीसदी मतदान के खबर बा. हरदोई जिला के शाहाबाद में सबले बेसी वोट पड़ल. ओहिजा चउँसठ फीसदी लोग वोट दिहल. राज्य के मुख्य चुनाव अधिकारी उमेश सिन्हा के कहना बा कि कतहीं से कवनो अप्रिय घटना के खबर नइखे आइल.\nचउथा दौर के मतदान खतम होखला का बाद अब सगरी पार्टी बाकी का इलाका में प्रचार करे में आपन पूरा ताकत झोंक दिहले बाड़ी सँ. पाँचवा दौर के मतदान तेईस फरवरी के पड़े वाला बा.\nग्रामीण विकास मंत्री जयराम रमेश दावा कइलन कि केन्द्र सरकार राज्यन के वित्तीय सहायता देबे में कवनो तरह के राजनीति ना करे आ हर राज्य के पर्याप्त धन दिहल जाला.\nकेरल पुलिस पिछला बुध का दिने केरल तट का लगे दू गो भारतीय मछुआरन के हत्या का मामिला में इटली के तेलवाहक जहाज एनरिका लेक्सी के दू गो नाविकन के हिरासत में ले लिहलसि. अब एह लोग से पूछताछ के कार्रवाई शुरू होखी.\nगृहमंत्री पी चिदम्बरम आजु मेघालय में सुरक्षा हालात के जायजा लिहलन. उनुका साथे मुख्यमंत्री मुकुल संगमो रहले. चिदम्बरम बाद में पत्रकारन से कहलन कि गारो नेशनल लिबरेशन आर्मी एगो उग्रवादी संगठन ह आ ओकरा पर काबू पावे खातिर सगरी उपाय कइल जाई.\nअसम सरकार केंद्र से माँग कइले बा कि नक्सल प्रभावित राज्यन के दिहल जाये वाला विशेष धनराशि ओकरो के दिहल जाव काहे कि उहो उग्रवाद प्रभावित बा.\nरेल मंत्री दिनेश त्रिवेदी कहले बाड़न कि भारत तेज रफ्तार वाली रेलगाड़ी के प्रस्ताव आगे बढ़ावे खातिर जापान का साथे मिल के एगो कार्यदल बनावे जात बा. जापान के तेजरफ्तार रेल तीन सौ किलोमीटर प्रतिघंटा का रफ्तार से चलेले आ ओकरा साथे कवनो दुर्घटनो ना होखे.\nपश्चिम बंगाल के मुख्यमंत्री ममता बनर्जी आजु कोलकाता में हावड़ा स्टेशन पर छह गो नया रेलगाड़ियन के झंडी देखाके रवाना करवली. कली कि एह रेलगाड़ियन के शूरू करा के ऊ आपन वादा निभा दिहली.\nपोलियो उन्मूलन खातिर आजु फेर देशभर में टीकाकरण अभियान चलावल गइल जवना में पांच साल तक के १७ करोड़ बुतड़ुवन के पोलियो ड्रॉप पिआवल गइल.\nसोमार का दिने देश भर में महाशिवरात्रि के पर्व श्रद्धा आ उल्लास का साथे मनावल जाई. काश्मीर में आजुवे से ई समारोह शुरू हो गइल बा. काश्मीर में एह मौका के हेरात का रूप में मनावल जाला.\nनेपाल के प्रधानमंत्री बाबूराम भट्टराई कहलन कि माओवादी लड़ाकन के नेपाली सेना में भरती करे खातिर जल्दिये ठोस कदम उठावल जाई.\nबिहार विद्यालय परीक्षा समिति के मैट्रिक परीक्षा बाईस फरवरी से शुरू होखे वाला बा. एह परीक्षा में साढ़े बारह लाख से अधिका परीक्षार्थी आपन इम्तिहान दीहें.\nअगिला साल से इंजीनियरिंग के प्रवेश परीक्षा में कुछ बदलाव कइल गइल बा. अब बारहवीं का परीक्षा में मिलल अंकन के चालीस फीसदी आ प्रवेश परीक्षा में मिलल अंक के साठ फीसदी वजन दिहल जाई. एह बदलाव से अब विद्यार्थियन के बारहवींओ का परीक्षा पर पूरा ध्यान देबे के पड़ी.\nदूरसंचार मंत्री कपिल सिब्बल कहले बाड़न कि टूजी स्पेक्ट्रम के लाइसेंस रद्द होखला का बादो विदेशी निवेशकन के भरोसा देश से खतम नइखे भइल आ ऊ सब अगिला नीलामी में बोली लगइहे.\nतिकोनिया एकदिना क्रिकेट शृंखला के आजु के मैच में भारत फेर आस्ट्रेलिया से हार गइल. ब्रिस्बेन में भइल मैछ मे २८९ रन बनावे के निशान छूवे का फेर में भारत के पूरा टीम ४४वें ओवर में १७८ रन पर समेटा गइल.\nलंदन ओलिम्पिक खातिर होखत हॉकी के क्वालीफाइंग मैच में महिला वर्ग में भारत कनाडा के चार-एक से हरा दिहलसि. दोसरा मैचन में इटली पोलैंड के चार-एक से आ दक्षिण अफ्रीका यूक्रेन के दू-शून्य से हरा दिहलसि.\nपुरुष वर्ग का मैच में भारत इटली के हरा दिहलसि, त पोलैंड कनाडा के आ फ्रांस सिंगापुर के हरवलसि.


टटका खबर, मंगल, ३० नवम्बर – टटका खबर\nजेकरा पर चोरी के आरोप उहे करत बा थानेदारी\nसुप्रीम कोर्ट सरकार से पुछले बा कि जवना आदमी के केरल के पामोलिन आयल घोटाला में नाम बा ओकरे के सतर्कता आयोग के अध्यक्ष कइसे बनावल जा सकेला ? दोसरे उहे आदमी टूजी घोटाला का दौरान दूरसंचार मंत्रालयो में रहुवे. अब ओकरे पर एह सब घोटाला के जाँच आ कार्यवाहियो करे के जिम्मेदारी बा. जब पीजी थामस के केन्द्रीय सतर्कता आयोग के अध्यक्ष बनावल जात रहे तबे विपक्ष के नेता का नाते सुषमा स्वराज ओह नियुक्ति के विरोध कइले रही बाकिर इमानदार प्रधानमंत्री आ कर्मठ गृहमंत्री मिल के ओकरे नियुक्ति करा दिहलन. अब सुप्रीम कोर्ट के सवाल उठवला का बाद थामस मौजूदा गृहमंत्री से आजु सबेरे भेंट करे गइल रहन. हवा बा कि ऊ इस्तीफा दे सकेलें. भाजपा के कहना बा कि थामस के इस्तीफा देबे के छूत दिहला के दरकार नइखे, उनुका के बर्खास्त कइला के जरुरत बा. बाकिर केन्द्र सरकार का ई बाति मान ली ?\nखेत खाये गदहा मार खाये जोलहा\nभोजपुरी में कहावत ह कि खेत खाये गदहा आ मार खाये जोलहा. गलती केहू अउर करे भुगते के दोसरा के पड़े. राष्ट्रमण्डल खेल के आयोजन के मुखिया रहल सुरेश कलमाडी के छोड़ हर केहू के पकड़ल जा रहल बा, पूछताछ हो रहल बा बाकिर कलमाडी मस्त बाड़न. कहतारें कि संसद में बयान दे के बतइहें कि ऊ कवनो गलती नइखन कइले. ओही तरह टूजी स्पेक्ट्रम घोटाला में ए राजा के छोड़ सबका खिलाफ कार्यवाही करे के हवा बनावल जा रहल बा. महाराष्ट्र के आदर्श घोटाला के दस्तावेज गायब करावल जा रहल बा. सब कुछ का बावजूद कांग्रेस के इहे दावा बा कि ऊ भ्रष्टाचारियन का खिलाफ काम करत बिया.\nवशिष्ठ नारायण के जदयू के प्रदेश अध्यक्ष बनावल गइल\nबिहार जदयू के अध्यक्ष विजय चौधरी के मंत्री बना दिहला का बाद ऊ अध्यक्ष पद से इस्तीफा दे दिहलन. अब वशिष्ठ नारायण सिंह के बिहार जदयू के अध्यक्ष बना दिहल गइल बा. वशिष्ठ एहसे पहिले समता पार्टी के प्रदेश अध्यक्ष रहलें. लालू सरकार में ऊ मंत्री रहलें बाकि साल १९९४ में इस्तीफा दे के नीतीश का संगे आ गइलें.\nबिहार में जनता कि मिली सेवा पावे के अधिकार\nआम जनता के काम एगो तय समय सीमा का भीतर कर दिहल अब सरकारी अधिकारियन के जिम्मेदारी बना दिहल जाई. जे समय सीमा का भीतर काम ना करा पाई ओकरा के जुर्माना भरे के पड़ी. बिहार एह तरह के कानून बनावे वाला देश के पहिलका राज्य होखी. सुचना के अधिकार से बड़हन जरुरी आ कारगर ई अधिकार होखी. बाकिर अगर अधिकारी प्रधानमंत्री का तरह काम करे लागस कि कवनो फैसला ना लिहलो फैसला होला आ एह तरह से जनता के काम भइल चाहे ना काम त हो गइल, तब का होखी ?\nविधान सभा के सत्र आजु से शुरु\nबिहार के पन्दरहवाँ विधानसभा के सत्र आजु से शुरु हो गइल. सत्र नौ दिसम्बर ले चली. दू दिसम्बर ले विधायक लोग के शपथ दिआवल जाई. तीन दिसम्बर के राज्यपाल के भाषण होखी. छह तारीख के ओह पर बहस बतकुच्चन होखी. सात दिसम्बर के ओह बहस के जवाब दिहल जाई. अबकी के विधानसभा में विपक्षि विधायक कुल सैंतीसे गो बाड़न आ एह कम संख्या में मौजूद विपक्ष कवनो सख्त तेवर ना देखा पाई.\nलोजपा विधायक दल आपन नेता चुनलसि\nतीन सदस्य वाला लोजपा विधायक दल अररिया से विधायक चुनाइल जाकिर हुसेन खान के आपन नेता चुन लिहलसि. विधायक दल के बईठका में तीनो विधायक मौजूद रहलें. ओने राजद आपन नेता अब्दुल बारी सिद्दीकी के बनवले बिया. बुझात बा कि सदन में विपक्ष के नेता बनावे खातिर दुनु दल में कवनो सुलह समझौता ना हो सकल.\nमायावती बिहार में अपना हार के जिम्मेदार लालू आ पासवान के बतवली\nबिहार चुनाव का बारे में बोलत यूपी के मुख्यमंत्री काल्हु कहली कि बिहार में कवनो खास विकास नइखे भइल. असल विकास त यूपी में हो रहल बा. इहो कहली कि ई कहल गलत बा कि बिहार के जनता जाति पाँति से उपर उठ के नीतीश के वोट दिहलसि. कहली कि जाति पाँति से उपर उठ के यूपी के जनता साल २००७ में उनका के बहुमत दिहलसि. मायावती का हिसाब से बिहार में नीतीश के जीत नइखे भइल बलुक लालू आ रामविलास के हार भइल बा आ लालू रामविलास के परिवारवाद आ लालू राबड़ी के कुशासन याद करे के बिहार के जनता ओह लोग का खिलाफ एकतरफा वोट दिहलसि आ ओहि आँधी में उनकर बसपो उधिया गइल.\nसहारा इण्डिया रियल इस्टेट पर जनता से धन जमा करवला पर रोक\nनिवेशकन के सब्ज बाग देखा के करोड़ो अरबो रुपिया जमा करावे वाली सहारा इण्डिया रियल इस्टेट पर सेबी जनता से अउरी धन जमा करवला पर रोक लगा दिहले बिया. सहारा इण्डिया सेबी के फैसला का खिलाफ इलाहाबाद हाई कोर्ट के लखनऊ पीठ में याचिका दायर कर के गोहार लगवले बा कि एह आदेश के रद्द करावल जाव. बतावल जा सकेला कि पिछला कई साल से आपन घर खरीदे का चक्कर में हजारन लोग लाखो रुपिया जमा कर के टकटकी लगवले बा आ कंपनी के अधिकारी कवनो जवाब नइखन देत.


टटका खबर, शुक, २३ जुलाई – Anjoria\nJul 23, 2010 टटका खबर, भोजपुरी समाचार\nकेन्द्र सरकार के हथियार बनल सीबीआई का खिलाफ भाजपा\nभाजपा के केन्द्रीय नेता प्रधानमंत्री मनमोहन सिंह के दिहल भोज में ना जइहें काहे कि केन्द्र सरकार सीबीआई के गुजरात में राजनीतिक हथियार का रुप में इस्तेमाल कर रहल बिया. शोहराबुद्दीन मामिला में ऊ गुजरात के गृह मंत्री अमित शाह के काल्हु अपना हियाँ हाजिर होखे के कहले रहुवे. अमित शाह हाजिर ना भइलन आ अब सीबीआई उनका के गिरफ्तार करे का जुगत में बिया. अमित शाह जब कहलन कि उनका के सीबीआई आपन प्रश्नावली दे देव आ समय देव हाजिर होखे के बाकिर सीबीआई उनकर निहोरा नइखे मनले.\nचीन पाकिस्तान परमाणु समझौता के अमेरिका विरोध करी\nअमेरिका साफ साफ कह दिहले बा कि ऊ न्युक्लियर सप्लायर ग्रूप में पाकिस्तान के दिहल जाये वाला चीन के दु गो परमाणविक भट्ठी के विरोध करी. अलगा बात बा कि सदस्य देश एनएसजी के फैसला माने खातिर बाध्य नइखन. पाकिस्तान अमेरिको से माँग करत रहेला कि ओकरो साथे अमेरिका भारते जइसन परमाणू समझौता करो बाकिर अबही ले अमेरिका एकरा खातिर तइयार नइखे भइल काहे कि एह मामिला में पाकिस्तान के आचरण भरोसा लायक नइखे रहल.\nपूर्व क्रिकेट अम्पायर धोखाधड़ी का आरोप में बन्द\nचेन्नई के रहे वाला पूर्व क्रिकेट अम्पायर के जी लक्ष्मी नारायणन के बैंक आप बड़ौदा के झाँपसपट्टी देबे खातिर गिरफ्तार कर लिहल गइल बा. केजी एगो जमीन खरीदलन आ ओह पर मकान बनावे का नाम पर बैंक से १९ लाख रुपिया कर्जा ले लिहलन. कर्जा के किस्त देबे में पीछा चलत नारायणन के जब संपत्ति जब्त करे के कोशिश कइल गइल त पता चलल कि ऊ एगो अउरी महिला के धोखा दे दिहले बाड़न आ ऊ मकान ओकरा के बेच दिहले बाड़न. से बैंक उनका पर मुकदमा कर दिहलसि आ उनका के उनका दोसरा घर से गिरफ्तार कर लिहलसि.\nपटना के आर ब्लाक चौराहा पर लाठी चार्ज भइल\nशिक्षा संस्थानन में अव्यवस्था का विरोध का नाम पर राजद के छात्र शाखा काल्हु पटना में जुलूस निकलसि आ हड़ताली चौराहा पर जम के बवाल मचवलसि. पुलिस बाद में आँसू गैस के गोला फेंक के आ लाठी चार्ज कर के ओह लोग के खदेड़लसि. शिक्षा में पसरल अव्यवस्था के जिम्मेदार सरकार के बतावत ऊ लोग नीतीश कुमार आ सुशील मोदी के इस्तीफा के माँग करत रहुवे.\nशादी करे के झाँसा दे के बनावल यौन संबंध बलात्कार ना ह\nमुंबई हाई कोर्ट एगो मुकदमा का फैसला में कहले बा कि शादी करे के भरोसा दिला के बनावल यौन संबंध बलात्कार ना होला. कोर्ट एगो आदमी के मिलल सजायो खतम कर दिहलसि जवना पर आरोप रहे कि ऊ एगो नाबालिग लड़की के शादी करे के भरोसा दे के गर्भवती बना दिहले रहे. बाद में जब लड़की अपना बाप के सब बाति बतवलसि त ओह आदमी के गिरफ्तार कर लिहल गइल आ निचला अदालत से ओकरा के दस साल के जेल के सजा सुना दिहल गइल. तब ऊ हाई कोर्ट में अपील कर दिहलसि जहवाँ से ऊ छूटे में सफल रहल. देखल जाव कि नारी मुक्ति वाला लोग अब का कहत बा.\nप्रधानमंत्री कार्यालय में एन्डरसन के भागे का मामिला में अमेरिका से आइल फोन के कवनो रिकार्ड नइखे\nप्रधानमंत्री कार्यालय कहले बा कि ओकरा लगे एन्डरसनके भारत यात्रा का दौरान अमेरिका से आइल कवनो फोन के रिकार्ड नइखे. कार्यालय ई जवाब सूचना का अधिकार का तहत पुछल गइल एगो सवाल का जवाब में कहले बा. एह जवाब में इहे कहल गइल बा कि ओकरा लगे कवनो रिकार्ड नइखे. अश्वत्थामा हतो वाला अन्दाज में ई नइखे बतावल गइल कि ओह दौरान कवनो फोन आइल रहे कि ना! ज्यादा संभावना एकरे बा कि फोन त आइल बाकिर ओकर कवनो रिकार्ड नइखे.\nबिहार में बाढ़ के खतरा\nपश्चिमी चंपारण के दियारा इलाकन में बाढ़ के खतरा पैदा हो गइल बा. दरभंगा का कुशेश्वर स्थान में कमला बलान आ कोसी के बाढ़ से सगरी सड़क जलमग्न हो गइल बाड़ी सँ. सुपौल में कोसी तटबंध में तीन जगहा से पानी के रिसाव हो रहल बा. बेतिया में गंडक दबाव बढ़ा दिहले बिया. अउरियो क६ जगहा से बाढ़ के खतरा के अनेसा के खबर बा.\nअजहरुद्दीन के शादी टूट का कगार पर\nसंगीता बिजलानी से चलत आ रहल अजहर के शादी चौदह साल बाद खतरा में पड़ गइल बा काहे कि अजहर के अब अपना से अधिया उमिर के एगो बैदमिन्टन खिलाड़ी पसन्द आ गइल बिया. ऊ बैडमिंटनो खिलाड़ी शादी शुदा हिय आ आजुकाल्हु अपना पति तीन बेर के राष्ट्रीय बैडमिंटन विजेता चेतन आनन्द से अलगा रहतारी. अजहर अगिला हफ्ता तलाक के अर्जी दायर करे वाला बाड़न. अजहर आजुकाल्हु यूपी का मुरादाबाद से कांग्रेस के सांसद हउवें. अजहर एह खबर के बकवास बतवले बाड़न.\nडायरेक्ट टू होम सर्विस खातिर कम से कम डेढ़ सौ रुपिया देबे के पड़ी\nटीआरएआई अपना आदेश में कहले बा कि डीटीएच सेवा के ग्राहक अपना पसन्द के चैनल देख आ चुन सकेलें आ ई सर्विस देबे वाला लोग के एक एक चैनल के अलग अलग रेट देबे के होखी. अबही बूके बना के कई गो चैनल एके में राखल जाला चाहे ऊ रउरा पसन्द आवे भा ना. कंपनियन के राहत चहुँपावत इहो कहल गइल बा कि ग्राहक के कम से कम डेढ़ सौ रुपिया हर महीना देबही के पड़ी. मतलब ओकरा अतना चैनल जरुर चुने के पड़ी कि ओकर किराया डेढ़ सौ रुपिया से उपर हो जाय. ई नियम सितम्बर से लागू करे के कहल गइल बा बाकिर तकनीकि कारण बता के कंपनी एकरा के अगिला जनवरी से लागू कर सकेले. बाकिर लागू करही के पड़ी.\nश्रीलंका का साथे टेस्ट मैच हरला का बावजूद वीरेन्द्र सहवाग के आईसीसी रैंकिंग में बैट्समैनी में टॉप जगहा बरकरार बा. गेंदबाजी में “दूसरा” फेंक के आठ सौ विकेट के रिकार्ड बनावे वाला मुरलीधरन खेल से सन्यास ले लिहले बाड़न. उनका रिकार्ड के तूड़ल कवनो गेंदबाज खातिर बहुते मुश्किल होखी.\nहाकी इण्डिया के महिला टीम के कोच एम के कौशिक के इस्तीफा सकार लिहल गइल बा. एगो महिला खिलाड़ी उनका दुराचरण के बात सभका सोझा कहे के हिम्मत कर लिहलसि जवना खातिर हाकी के बाकी खिलाड़ी ओकरा के धन्यवाद दिहले बाड़े. लड़की कहले बिया कि कौशिक ओकरा के बार बार यौन संबंध बनावे खातिर उकसावत रहलन.


West Bengal Chief Minister Mamata Banerjee admitted to hospital under supervision of6doctors Bhojpuri Spl: ममता बनर्जी अस्पताल में, छह सदस्यीय डाक्टरन के टीम के निगरानी में\nBhojpuri Spl: ममता बनर्जी अस्पताल में, छह सदस्यीय डाक्टरन के टीम के निगरानी में\nममता बनर्जी (Mamata Banerjee) चुनाव लड़े खातिर हल्दिया (Haldia) में नामांकन कके फेर वापस नंदीग्राम (Nandigram) अउवी आ उनुकर आरोप बा चुनाव प्रचार के दौरान साजिश के तहत उनुका पर हमला कइल गउवे. मौका पर लोकल पुलिस ना रहुए. लोकल एसपी भी ना रहुअन.\nममता बनर्जी कोलकाता के एसएसकेएम अस्पताल के वुडबर्न ब्लाक में भर्ती बाड़ी. काल देर शाम उनुका अस्पताल में भर्ती होखे के पहिलहीं उनुकर भतीजा अभिषेक बनर्जी, राज्य के मंत्री पार्थ चटर्जी, फिरहाद हाकिम आ सुब्रत मुखर्जी अस्पताल पहुंचल रहुए लोग. राज्य के स्वास्थ्य सचिव एन एस निगम भी तुरंते पहुंचि गउवन. राज्यपाल जगदीप धनखड़ भी उनुका के अस्पताल में देखे खातिर पहुंचि गउवन. चुनाव लड़े खातिर हल्दिया में नामांकन कके फेर वापस नंदीग्राम अउवी आ उनुकर आरोप बा चुनाव प्रचार के दौरान साजिश के तहत उनुका पर हमला कइल गउवे. मौका पर लोकल पुलिस ना रहुए. लोकल एसपी भी ना रहुअन.\nकहुई कि हम अपना एसयूवी गाड़ी में बइठे जात रहनी हं तले चार-पांच आदमी हमरा संगे धक्का- मुक्की करुए आ खूब जोर हमार गोड़ कचार दिहुए. ममता के एह आरोप पर केंद्रीय चुनाव आयोग, राज्य चुनाव आयोग से शुक्रवार तक रिपोर्ट मंगले बा. नंदीग्राम से तुरंते उनुका के कोलकाता पहुंचावल गउवे. ममता बनर्जी कहुई कि चोट के वजह से उनका पैर में सूजन आ गइल बा आ उनका बोखार नियर महसूस होता. ममता बनर्जी ओह घरी बेचैन लागत रहुई. उनकर सेक्योरिटी में लागल लोग उनका के अपना हाथ पर उठाके गाड़ी में बइठउवे लोग. एइजा गौर करे लायक बात ई बा कि ममता बनर्जी के जेड प्लास सेक्युरिटी मिलल बा. ऊ खुद मुख्यमंत्री बाड़ी आ पुलिस विभाग भी खुद उनुका लगे बा. मुख्यमंत्री जहां भी चलेली उनुका संगे एक लंबा- चौड़ा काफिला चलेला. सुरक्षा के भारी इंतजाम रहेला. अइसना में उनुका पर हमला भइल सुरक्षा व्यवस्था पर बहुत बड़ प्रश्नचिन्ह खड़ा करता. ममता बनर्जी के बांया गोड़ में प्लास्टर चढ़ावल गइल बा. सीना में दर्द के शिकाइत रहुए आ सांस लेबे में दिक्कत रहुए. काल्ह सुबह तक सब ठीक रहल ह. ममता बनर्जी आराम करत रहली ह. नंदीग्राम में चुनाव प्रचार में रास्ता में जौन मंदिर परत रहुए ओमें ममता बनर्जी जाके दर्शनो करत रहुई. डाक्टर कहता लोग कि उनका बा टखना आ गोड़ में गंभीर चोट लागल बा, दहिना कंधा, बांह आ गर्दन में चोट लागल बा. डाक्टरन के निगरानी में ऊ 48 घंटा खातिर राखल गइल बाड़ी.\nउनुकर एमआरआई (मैग्नेटिक रिजोनेंस इमेजिंग) कइल गइल बा ताकि गोड़ के हाड़ के का हाल जानल जा सके आ कौन- कौन टिश्यू जख्मी बाड़न स, एकर पता चल सके. ई घटना जौना दोकान के सामने भउवे, ओकर मालिक निमाई मैती कहतारे कि भीड़ ममता बनर्जी का ओर बढ़ुए. जइसे-जइसे लोग आगे बढ़ुए, ममता बनर्जी के पैर कार के दरवाजा से टकरा गउवे आ ऊ चोटिल हो गउवी. एह मुद्दा पर आरोप- प्रत्यारोप तेज हो गइल बा. तृणमूल कांग्रेस के शिक्षा मंत्री पार्थ चटर्जी तुरंते चुनाव आयोग पर नाराजगी जाहिर करुअन. आरोप लगउवन कि चुनाव आयोग पहिले लॉ एंड आर्डर के एडीजी के हटउवन फेर डीजी पुलिस के भी हटा दिहुअन. एकरा अलावा चुनाव आयोग संवेदनशील मामला में कुछु बोलत नइखे. एगो अउरी मंत्री सुव्रत मुखर्जी कहुअन कि विरोधी पार्टी ममता बनर्जी के रास्ता से हटावल चाहता, एही से हमला करावता. आजु तृणमूल कांग्रेस के नेता लोगन के एगो टीम चुनाव आयोग से भेंट कइले बा आ आपन शिकायत दर्ज करवले बा. ओने भारतीय जनता पार्टी के अध्यक्ष दिलीप घोष कहुअन कि एह घटना के सीबीआई से जांच होखे चाहीं. एकर तथ्य सामने आवे के चाहीं.\nकैलाश विजयवर्गीय कहुअन- “मुख्यमंत्री के अइसन सुरक्षा बा कि केहू के हिम्मत ना परी कि उनका ओर केहू आंख उठाके भी देखो. हमला के बात त दूर के बा. पश्चिम बंगाल में हम छव साल से राजनीति करतानी. ममता बनर्जी जइसन सुरक्षा घेरा में रहेली, जौना तरह के उनकर कार्यकर्ता बाड़न स केहू के हिम्मत ना होई कि उनका तरफ केहू देख लेउ. अगर वास्तव में अइसन भइल बा त हम चुनाव आयोग से आग्रह करबि कि एकर सीबीआई जांच होखो. हमलावर के बड़ सजा होखेके चाहीं. मुख्यमंत्री के मालूम बा कि उनकर जमीन खिसकि गइल बा. ऊ सहानुभूति चाहतारी.'' बीजेपी सांसद अर्जुन सिंह कहुअन कि ममता बनर्जी सहानुभूति बटोरे के कोशिश करतारी. नाटक करतारी. पश्चिम बंगाल में कानून-व्यवस्था बहुते खराब बा. उनकर सुरक्षा में भारी संख्या में जवान रहेले सन. कौनो भूत त हमला कइले नइखे, कौनो आदमिए कइले होखी. पुलिस काहें नइखे पकड़ले?\nलोकसभा में कांग्रेस के नेता आ बंगाल कांग्रेस के शीर्ष नेता लोगन में से एक अधीर रंजन चौधरी कहुअन कि ममता बनर्जी के हमला के आरोप सियासी पाखंड ह. जब उनका लागल ह कि नंदीग्राम में उनकर पकड़ नइखे त ई पाखंड रचली ह. ममता बनर्जी आखिर मुख्यमंत्री बाड़ी, ऊहे गृहमंत्री बाड़ी. आश्चर्य ई बा कि उनुका पर हमला भउवे आ कौनो पुलिस वाला ओइजा ना रहुए? केहू एपर बिसवास क सकेला?\nअधीर रंजन चौधरी काल्हुए आरोप लगवले रहुअन कि ममता बनर्जी भारतीय जनता पार्टी (भाजपा) से डेरा गइल बाड़ी. ममता बनर्जी के पहिली बार खुद के ब्राह्मण साबित करेके परता. ममता बनर्जी पहले कहत रहली ह कि हिजाब पहिरेली आ मुसलमानन के हिफाजत करेली. लेकिन अब उनकर व्यवहार बदलि गइल बा. अधीर रंजन चौधरी कहतारे कि मुख्यमंत्री आजकल चंडी पाठ करतारी.\nभाजपा नेता आ सांसद बाबुल सुप्रियो काल कहले रहुअन कि जब मौजूदा चीफ मिनिस्टर के अपना पारंपरिक सीट से जीत के भरोसा नइखे त एकर मतलब साफ बा कि उनुका डर बा कि ऊ भवानीपुर से हार जइहें. भवानीपुर में 40 से 45 हजार मुसलिम मतदाता बा लोग. तृणमूल कांग्रेस के अस्तित्व में अइला का बाद ई मतदाता ममता बनर्जी के वोट देत आइल बा लोग. बाकिर ए बार ममता बनर्जी भवानीपुर से शोभनदेव चटर्जी के लड़ावतारी.\nपूर्व मेदिनीपुर ज़िला में हल्दी नदी का किनारे बसल अचर्चित गांव सन 2007 में ज़मीन अधिग्रहण विरोधी आंदोलन के कारण चर्चा में आ गइल. दरअसल इंडोनेशिया के सलीम ग्रुप खातिर तत्कालीन वामफ्रंट सरकार नंदीग्राम से 11 किलोमीटर दूर नयाचार में किसानन के 4,450 हेक्टेयर जमीन के अधिग्रहण क लिहलस. लोग विरोध प्रदर्शन कइल त पुलिस फ़ायरिंग क दिहलस जवना में 14 लोग मरा गइल रहे. एकरा नंदीग्राम अंतरराष्ट्रीय स्तर पर सुर्खी में आ गइल रहे. नंदीग्राम विधानसभा क्षेत्र में 30 प्रतिशत अल्पसंख्यक बा लोग आ 70 प्रतिशत हिंदू. भाजपा के एही हिंदू वोटरन पर भरोसा बा. त ममता के अल्पसंख्यक मतदाता पर ढेर भरोसा बा. बाकिर ऊ जानतारी कि नंदीग्राम में बहुसंख्यक हिंदू बा लोग. ममता बनर्जी बार- बार कहतारी कि भाजपा 70-30 के आंकड़ा से खेलतिया." अपना पहिलकिए सभा में नंदीग्राम के मॉडल बनावे के वादा करुई मुख्यमंत्री ममता बनर्जी. कहुई कि नंदीग्राम में एगो विश्वविद्यालय आ हल्दिया से जोड़े वाला एगो पुल बनावल बहुते जरूरी बा.\nत शुभेंदु अधिकारी कहतारे क- "एकरा पहिले भी मुख्यमंत्री भगवान राम के कई बार अपमान कइले बाड़ी. सरस्वती मंत्र के ग़लत पाठ कइले बाड़ी आ अब रैली में चंडीपाठ के ग़लत जाप करतारी. मुख्यमंत्री बंगाल के संस्कृति के बार-बार अपमान कइले बाड़ी."\nसन 2011 में राज्य में पहिली बार सत्ता में अइला के साल भर बादे ममता बनर्जी मसजिद के इमाम लोगन खातिर ढाई हज़ार रुपया के मासिक भत्ता देबे के घोषणा क दिहली. पिछला साल यानी 2020 में पहिली बार मुख्यमंत्री राज्य के आठ हज़ार से ज़्यादा ग़रीब ब्राह्मण पुजारियन के एक हज़ार रुपया मासिक भत्ता आ मुफ़्त आवास देबे के एलान करुई. ओकरा बाद प्रश्न उठल कि इमाम लोगन के ढाई हजार रुपया महीना आ पुजारिन के एक हजार रुपया महीना काहें? हिंदू धर्म का संगे ई भेदभाव काहें? नंदीग्राम से कांग्रेस-लेफ्ट आ आईएसएफ गठबंधन सीपीएम के मीनाक्षी मुखर्जी के उम्मीदवार बनवले बा. बाकिर ऊ लड़ाई में तीसरा नंबर पर लउकतारी. (लेखक विनय बिहारी सिंह वरिष्ठ पत्रकार हैं.)


टटका खबर (बुध, 30 सितंबर 2015) – टटका खबर\nलालू यादव पर जातिवादी भाषण देबे ला आ सुशील मोदी पर वोटरन के लालच देबे का आरोप में मुकदमा दर्ज करवले बावे प्रशासन. एह लोग के भाषण के वीडियो टेप मंगा के चुनाव आयोग जाँच शुरू कर दिहले बावे. लालू प्रसाद पर राघोपुर में खुलेआम जातिवादी भाषण देबे के आरोप बा त सुशील मोदी पर कैमूर के एगो जनसभा में जीतला पर नवहियन के लैपटाप देबे के वादा कइला के आरोप बा.\nभाजपा निर्वाचन आयोग से सवाल कइले बा कि कवनो सजायाफ्ता मुजरिम खुलेआम चुनाव प्रचार कइसे करत बा. भाजपा के निशाना पर चारा घोटाला में जेल के सजा पा चुकल बाकिर जमानत पर छूटल लालू प्रसाद बाड़न.\nसारण जिला के डोरीगंज इलाका में दफदरपुर गाँव के एगो चिकितसक के छह बरीस के पोता के कुछ बदमाश किडनैप क लिहले बाड़े. घटना मंगल के सबेर में भइल. एकरा बाद नाराज गाँव वाले सड़क पर जाम लगा दिहलें आ बहुत मानमनौव्वल का बाद चार घंटा बाद जाम हटावल जा सकल. चिकित्सक हरेराम प्रसाद के बड़का बेटा रेलवे में नौकरी करेला आ ओकरे बेटा के किडनैप कइले बाड़े सँ बदमाश.\nगोपालगंज जिला के कटेया में सोमार के रात बोलावल गइल अखाड़ा मेला में आर्केस्ट्रा पर नाचत नचनिया के नाच देखत लोग पर पुलिस अचके लाठी चार्ज क दिहलसि आ एह भगदड़ में नाहियो त एक दर्जन लोग घवाहिल हो गइल. पुलिस के कहना बा कि कवनो लाठी चार्ज ना भइल रहुवे आ नाच रोके खातिर एकाध गो पुलिस वाले लाठी भाँज के भीड़ के भगावत रहले. पुलिस के कहना बा कि पहिलही बता दीहल रहे कि अखाड़ा के दौरान आर्केस्ट्रा पर पूरा रोक लगावल गइल बा.\nनवादा में बिहार के मुख्यमंत्री नीतीश के जनसभा में जदयू के कुछ विरोधी चप्पल जूता लहरवलें आ मोदी मोदी के नार लगवले. ई लोग नीतीश कुमार वापस जाओ के नारो लगावत रहुवे. बाद में पुलिस दू दर्जन लोग के एह मामिला में गिरफ्तार कर लिहलसि.\nबलिया के चिलकहर इलाका के नरांव गाँव के प्राइमरी स्कूल में गलत जबाब दिहला पर एगो लड़िका के मुर्गा बने के दंड दिहलन स्कूल के प्रेरक. बाकिर ओह लड़िका के तबियत खराब रहला का चलते ई दण्ड बर्दाश्त ना भइल आ ऊ ओहिजे गिर पड़ल. तुरते ओकरा के अस्पताल ले के गइल लोग बाकिर ओहिजा डाक्टर ओकरा के मरल बता दिहलें. बाद में बीएसए चहुँपलन आ लड़िका के परिवार पर दबाव डाल के सुलहनामा बनवा लिहलन आ मामला के रफा दफा क दीहल गइल.\nसोमार के देर रात बलिया जिला क गड़वार नगरा रोड पर असनवार चट्टी का लगे भइल सड़क हादसा में गश्ती पर निकलल पुलिस चौकी के दीवान के मौत हो गइल. 59 बरीस के हरिश्चन्द्र राम आजमगढ़ जिला के मकबूलपुर के रहे वाला रहलन आ ताखा पुलिस चौकी पर दीवान के काम करत रहलन.\nबलिया टीसन का लगे चौक रोड पर एगो कास्मेटिक दुकान के गोदाम में मंगल का सबेर में आग लाग गइल आ घंटन के मेहनत के बाद ओह आग पर काबू पावल जा सकल. लाखो रुपिया के सामान जर गइल एह घटना में.\nएगो बात बेबात राजनीतिक रसूख वाला लोग अस्पतालन में बवाल काटे के आदी हो गइल बा जवना चलते अनेके डाक्टर दहशत के माहौल में काम करे पर मजबूर बाड़ें. सरकारी अस्पतालन खातिर अब डाक्टर काम करे के तइयार नइखन होखत जवना चलते सरकारी डाक्टर के बहाली खातिर खाली पद का बराबरो डाक्टर आवेदन नइखन करत. मंगल का दिने अइसने एगो बवाल कुछ लोग अपना राजनीतिक रसूख का बल पर बलिया के जिला अस्पताल के ब्लडबैंक पर काटल. एह लोग के खून के बदले खून देबे के कहल गइल त तइयार ना भइलें बिना खून दिहले ब्लड बैंक पर खून देबे के दबाव बनावे लगलन. पंचायत चुनाव के माहौल में सबले आसान काम हो गइल बा अस्पताल के डाक्टरन आ कर्मचारियन के हड़का के अपना वोटरन के खुश कइल. अलग बात बा कि एकर नतीजा आम आदमी के भोगे पड़त बा.\nसोलह बरीस बाद एगो मिलावटी दूध बेचे वाला दूधिया के सात साल जेल काटे के सजा हो गइल. बलिया बांसडीह के बुंदेला यादव के दूध में यूरिया मिलल रहे बाकिर अदालती फैसला आवे में सोलह बरीस लाग गइल. फैसला का बाद पुलिस एह दुधिया के जेल भेज दिहलसि.\nएक हप्ता पहिले मिर्जापुर के एगो होटल संचालक के बेटा के कुछ बदमाश किडनैप करे के कोशिश कइलन. अब पुलिस एह मामिला के खुलासा करत छह गो अपराधियन के ध लिहले बिया आ ओकनी का लगे से अपहरण में इस्तेमाल कइल मैजिक गाड़ी आ पाॅँच गो मोबाइल फोन जब्त कर लिहले बिया. पुलिस के दबाव का चलते किडनैप कइल लड़िका के छोड़ दिहले रहले सँ बदमाश.\nसुन्नी इस्लामी आतंक के धमक भारत के पड़ोस में बांग्लादेश ले हो गइल बा अब. सोमार का दिने ढाका के राजनयिक इलाका में इटली के एगो नागरिक के इस्लामिक स्टेट के हमलावर गोली मार के हत्या क दिहले. इस्लामिक स्टेट एह बात के सकारियो लिहले बा.\nदिल्ली से सटल यूपी के दादरी इलाका में सोमार के रात एगो पचास बरीस के आदमी के कुछ लोग पीट पीट के मुआ दिहलसि काहे कि ऊ आ ओकर परिवार गाय के माँस खइले रहुवे. गाँव के लोग अखलाक आ ओकरा बेटा के खींच के गांव के बाहर ले गइल आ जम के पिटाई कइल. अखलाक के मौत ओहिजे हो गइल आ बेटा के गंभीर हाल में अस्पताल में भरती करावल गइल बा. पुलिस एह मामला में छह लोग के गिरफ्तार कर लिहले बिया.\nसाल 2006 के मुंबई के लोकल ट्रेनन में भइल सीरियल बम ब्लास्ट के नौ बरीस बाद विशेष अदालत एक दर्जन दोषियन के आजु सजा सुनावे वाली बा. एह विस्फोटन से 188 लोग के मौत भइल रहुवे.\nअपना के मोदी विरोधियन के केन्द्र बनावे के कोशिश में दिल्ली के बेकामी मुख्यमंत्री (काम उपमुख्यमंत्री मनीष सिसोदया के जिम्मे बा) अरविंद केजरीवाल पाँच गो मुख्यमंत्रियन का साथे आजु दिल्ली में बइठक करे जात बाड़े. हालांकि यूपी के मुख्यमंत्री अखिलेश यादव एह नौटंकी से अपना के अलग कर लिहले बाड़ें.\nअब गुलाम काश्मीर के लोग पाकिस्तानी हुकूमत का खिलाफ आन्दोलन करत सड़क पर उतरल शुरु हो गइल बा. काल्हु गुलाम काश्मीर में अनेके जगहा विरोध प्रदर्शन भइल जवना के पाकिस्तानी सुरक्षा बल बहुते दमन करत खतम करावे के कोशिश कइलन.\nएक हप्ता के सफल विदेश यात्रा का बाद प्रधानमंत्री नरेन्द्र मोदी देश लवट आइल बाड़न.\nरक्षा मंत्री मनोहर पर्रिकर नौसेना के युद्धपोत आइएनएस कोच्चि के आजु राष्ट्र के समर्पित करीहें. चार हजार करोड़ लगा के देशे में बनल एह विराट युद्धपोत से भारतीय नौसेना के मारक क्षमता बहुते बढ़ जाई. ई विध्वंसक पोत के कोलकाता श्रेणी के दुसरका जहाज ह जवना के देश में बनावल गइल बा आ एह पर लगावल अधिकांश हथियारो देशे में बनावल गइल बा. दस बरीस पहिले दिल्ली श्रेणी के विध्वसंक युद्धपोतन के नौसेना में शामिल कइल गइल रहे.\nगूगल के सीईओ सुंदर पिचाई के ससुर ओलाराम हरयानी 70 बरीस का उमिर में 65 बरीस के विधवा से शादी कर लिहले. शादी आर्यसमाजी रीति से करावल गइल.\nभारतीय रिजर्व बैंक मंगल का दिने आपन रेपो रेट में आधा फीसदी के कमी क दिहलसि जबकि उमेद चौथाईए फीसदी के कइल जात रहुवे. एह कटौती का बाद अब होम का कार लोन के ब्याज में कमी होखे के उमेद बन गइल बा आ कुछ बैंक काल्हुए कटौती के एलानो कर दिहले. एह कटौती के चौतरफा स्वागत भइल बा काहे कि एकरा से अर्थव्यवस्था में तेजी आवे के उमीद बन गइल बा. एह फैसला के स्वागत करत निवेशक जम के लिवाली कइलन आ सेंसेक्स में162 अंक के आ निफ्टी में 48 अंक के बढ़त दर्ज भइल.\nमंगल का दिने दिल्ली में चलत आठवां एशियाई एयर गन चैम्पियनशिप में भारत के निशानेबाज गुरप्रीत सिंह के रजत पदक आ जीतू राय के कांस्य पदक हासिल भइल. जूनियर 10 मीटर एयर पिस्टल वर्ग में भारत के सुमेध कुमार के स्वर्णपदक आ हेमेंद्र सिंह कुशवाह के रजत पदक मिलल बा.\nTags: News in Bhojpuri, खबर भोजपुरी में, टटका खबर, नरेन्द्र मोदी, बिहार विधान सभा चुनाव


होली पर रिलीज़ होई कईसन पियवा के चरित्तर बा – Anjoria\nहोली पर रिलीज़ होई कईसन पियवा के चरित्तर बा\nसिनेमा भोजपुरी के एह साल के सबले चर्चित फिलिम “कईसन पियवा के चरित्तर बा” के होली का शुभ मौका पर पूरा भारत में एके साथ रिलीज कइल जाई. बिहार में एकरा के हिन्दी फिलिमन के जानल मानल वितरक माँ सोना फिल्म्स रिलीज़ करत बिया त मुंबई में भोजपुरी फिलिमन के नंबर वन वितरक प्रदीप भईया.\nभोजपुरी सिने उद्योग में चर्चा का विषय बन रहल एह फिल्म पर भोजपुरी के दिग्गजन के निगाहें लागल बा. काहे कि विविधता भरल एह फिल्म में जहाँ भोजपुरिया सुपर स्टार रवि किशन के दर्जनों रूप नज़र आई ओहिजे मनोज पाण्डेय के एक्शन लोग के आकर्षित करी. भोजपुरिया दर्शकन के रानी अदाकारा रानी चटर्जी रवि किशन से नैन मटक्का करीहें त केक अंजना सिंह मनोज पांडे का साथे. एह लोग का अलावे फिलिम में शक्ति सिंह, संजय पाण्डेय, अयाज़ खान अउर हितेन पाण्डेय दुनु नायकन के हेकड़ी ठंढा करे का जुगत में लागल रहीहें.\nमाँ विन्ध्वासिनी विजन प्रस्तुत निर्मात्री नेहा तिवारी के एह फिल्म के निर्देशक हउवें संतोष मिश्रा जिनका खाते भोजपुरी के सबले बेसी हिट फिलिमन के लिखनाई जुड़ल बा. “कईसन पियवा के चरित्तर बा” के एगो अउरी मजबूत पक्ष बावे एकर संगीत जवना के रचले बाड़न मधुकर आनंद. एक्शन, इमोशन, रोमांस आ रोमाच से सजल एह फिल्म का बारे में रवि किशन के कहना बा कि सिनेमा भोजपुरी के तिसरका दौर में सफल भइल फिलिमन का अगिला पाँत में ई फिलिम रहे वाली बिया.\nबहरहाल होली के रंग का संग लोग बेसब्री से जानल चाही कि कईसन पियवा के चरित्तर बा.\nPrevious Post: बाबा गोरखनाथ के आसरे चहुँपली अंजना\nNext Post: स्टेज शो का दौरान भइल दुर्घटना में तीन गो तकनीशियन के मौत, छह जने घवाहिल


खबर एक नजर में (28 जून 2011) – टटका खबर\nचोट दे के मरहम लगावे के नौटंकी\nकेन्द्र सरकार पहिले त डीजल, किरासन, आ रसोई गैस के दाम में बढ़ोतरी कर दिहलसि आ अब अपनही राजनीति के नौटंकी में लागल बिया. राज्य सरकारन से कहल जा रहल बा कि ऊ लोग पेट्रोलियम उत्पाद पर लगावल कर में कटौती करे. जबकि एहपर सबले बेसी कर भार खुद केन्द्र के लादल बा. राज्य सरकार अगर एह बढ़ल दाम पर आपन टैक्स नाहियो ल सँ त दाम में एकाध चवन्नी से बेसी के फरक नइखे पड़े वाला. दोसरे राज्य सरकार का हाथ में राजस्व के स्रोत बहुते कम होखेला एहसे लँगटा पहिरी का आ बिछाई का. युएक हाथ से दे के दोसरा हाथ से लूट लेबे वाला परंपरा हर सरकार चलावत आइल बिया. सरकारन के खरचा अतना नाजायज आ बेहिसाब हो चुकल बा कि ओकरा खातिर ऊ लोग बेहिसाब कर लगावे में ना हिचके. हरहाल में पिसाये के आम जनता के बा. डीजल किरासन रसोई गैस के दाम बढ़ला के चतुर्दिक असर होखे वाला बा आ पहिलहीं से बेकाबू महँगाई अब अउरी बढ़े वाली बा एहमें केहू के सन्देह ना होखे के चाहीं.\nयुवराज के सही बतावे खातिर कांग्रेस सभका के झूठा कह दी\nमानवाधिकार आयोग के रिपोर्ट का बादो कांग्रेस अपना युवराज के कहल बाति सही साबित करावे खातिर थेथरई में लागल बिया आ भट्टा पारसौल काण्ड के न्यायायिक जाँच करावे के माँग पर अड़ल बिया.\nपत्रकार जे डे के हत्या में छोटा राजन गिरोह\nमहाराष्ट्र पुलिस अब एह नतीजा पर चहुँपल बिया कि पत्रकार ज्योतिर्मय डे के हत्या करावे का पाछा छोटा राजन गिरोह के हाथ रहे. पुलिस एह मामिला में सात जने के गिरफ्तार कइले बिया. हालांकि पुलिस ई नइखे बतावत कि हत्या के कारण का रहे. सातो गिरफ्तार लोग के अदालत पुलिस हिरासत में दे दिहले बिया.\nसीवान के निरुपमा एवरेस्ट पर झंडा फहरा दिहली\nबिहार के सीवान जिला के जामो जलालपुर गाँव के निरुपमा पाण्डेय, जे एयर फोर्स स्टेशन रजौरी में स्क्वाड्रन लीडर का पद पर तैनात बाड़ी, दुनिया के सबले ऊँच चोटी माउण्ट एवरेस्ट पर तिरागा फहरावे वाली पहिलका बिहारी बन गइल बाड़ी. आ एकरा साथ ही बिहारो अब देश के ओह चौदह राज्यन में शामिल हो गइल बा जेकर नागरिक एवरेस्ट पर झंडा फहरवले बाड़े.\nभट्ठावालन पर मुकदमा आ ईंट जब्ती के फैसला\nबिहार के खान आ भूतत्व विभाग फैसला लिहले बा कि जवन ईंट भट्ठा मालिक बिना रायल्टी आ टैक्स दिहले भट्ठा चला रहल बा ओह लोग पर मुकदमा चलावल जाई आ ओह भट्ठा के ईंटा जब्त कर लिहल जाई. बतावल जा रहल बा कि पिछला साल कम से कम पाँच सौ अइसन ईंट भट्ठा वाला बाड़न जे टैक्स आ रायल्टी ना दिहले. परियार साल ई गिनिती एक हजार से बेसी रहे.\nकानून व्यवस्था खातिर यूपी के तीन जोन में बाँटल गइल\nमायावती का अध्यक्षता में भइल एगो हाई लेवल रिव्यू कमिटी में फैसला लिहल गइल कि यूपी में तीन जोन बना के हर जोन के वरिष्ठ पुलिस आ प्रशासनिक अधिकारियन के चार्ज दे दिहल जाव. एह जोन के पूर्वी पश्चिमी आ मध्य जोन के नाम दिहल गइल बा. मध्य जोन में लखनऊ, कानपुर, फैजाबाद, झाँसी, इलाहाबाद, आ चित्रकूट मण्डलन के शामिल कइल गइल बा. पुर्वी जोन में बस्ती, गोरखपुर, वाराणसी, आजमगढ़, मिर्जापुर, आ देवीपाटन मण्डलन के शामिल कइल गइल बा. बाकी मण्डल पश्चिमी जोन में रहीहे सँ.\nसुप्रीम कोर्ट यूपी सरकार के रवैया पर आलोचना कइलसि\nबिल्डरन के लाभ चहुँपावे खातिर किसानन के जमीन कम दाम पर ले के बिल्डरन के दे देबे के रवैया के सु्प्रीम कोर्ट काल्हु आलोचना कइलसि. इलाहाबाद हाई कोर्ट निजी बिल्डरन के देबे खातिर जमीन के सरकारी अधिग्रहण के आदेश के रद्द कर दिहले रहे आ ओह फैसला का खिलाफ याचिका ले के राज्य सरकार सुप्रीम कोर्ट चहुँपल रहे. एह मामिला के अगिला सुनवाई सुप्रीम कोर्ट में अब पाँच जुलाई के होखी.


अगवढ़ आ अगवाह (बतकुच्चन – 187) – Anjoria\nApr 12, 2015 अगवढ़, अगवाह, बतकुच्चन\nबतकुच्चन आ समाचारन में कवनो संबंध ना होखे बाकिर समाचारन से बतकुच्चन करे के मसाला मिलत रहेला. अब देखीं ना, फोने क के एगो नामी वकील अपना नामी आरोपी के जमानत दिआ दिहलें. ई नामी वकील जब सरकार में मंत्री रहलें तब ओह नामी आरोपी के सरकार का तरफ से कई लाख के अनुदान दिअवले रहुवन. शायद एही से कहल जाला कि विद्वान वकील कानून जानेला आ चालाक वकील जज के. खैर, ना त हमरा न्यायालय के मानहानि में अझुराए के बा ना राजनीति में. हम त बस बतकुच्चन करे आइल बानी, बतकुच्चन क के चलत बनब.\nहँ त जमानत कई तरह के होला. एगो त ऊ जवन गिरफ्तारी का बाद मिलेला आ आम आदमी अतने से खुश हो जाला. बाकिर नामी आदमी गिरफ्तारी से पहिलहीं जमानत ले लेला आ एकरा के हिन्दी में अग्रिम जमानत कहल जाला. बाकिर भोजपुरी में कहे के होखे त का कहल जाव. टटका खबर पर एह ला अगवाह जमानत के इस्तेमाल सुननी. त सोचे लगनी कि अउरी कवन शब्द एह तरह के हो सकेला त मिलल कि भोजपुरी में अइसनका ढेरहन शब्द मौजूद बा. अब ढेरहन सुन के अगुतइला के जरुरत नइखे. काहे कि अगुताए के सोचते अगवे भेंटा जाई अगवहे आ एकरो के अग्रिम का बदले इस्तेमाल कइल जा सकेला. अगवढ़, अगउर, अगता, अगताह, अगहरि, अगाऊ, अगाड़ आ अगाड़ी जइसन शब्दन के इस्तेमाल एह अग्रिम का रुप में होखल करेला. बाकिर अधिका इस्तेमाल होखेला पेशगी का रूप में, साटा का बयाना का रूप में. जब कवनो काम के भुगतान के कुछ हिस्सा काम होखे का पहिलही दिहल जाला. एह तरह से देखीं त अग्रिम जमानत के अग्रिम ला एहमें से बहुते शब्द के इस्तेमाल बेजगहा लाग सकेला. काहे कि जेल गइल अपराध कइला के मजूरी ना ह, सजाय ह. बाकिर बतकुच्चन खातिर कहल जा सकेला कि जेल के सजायो एक तरह के भुगताने ह. बाकिर जमानत त ओह भुगतान के रोक देला त भुगतान के अगता कइसे हो सकेला.\nकवनो घटना के पहिले का घटना का रूप मे फगुआ का पहिले अगजा होखेला. सम्मत के आग जरावे वाला आगजनी ह अगजा. आ सम्मत में सहमति के भाव ना होके ई संवत के बिगड़ल रुप ह. अगजा में एगो संवत जर जाला आ दुसरका संवत के अगवल जाला, अगवन होखेला. अगवल आ अगवन स्वागत के कहल जाला. एही तरह घटना के पहिलही जान जाए वाला के अगमजानी कहल जाला. आ कवनो गोल के नायक के अगमानीं कहल जाला.\nत देख लिहनी कि एगो खबर का बहाने कतना शब्दन के चरचा हो गइल. कुछ रउरो सभे करतीं त आनन्द आ जाईत. भोजपुरी में शब्दन के कमी नइखे. अलगा-अलगा अलगा तरह से बोले जाए वाली भोजपुरी में एके अर्थ वाला अनेके शब्द होखेला आ एके शब्द के अनेको अर्थ निकल जाला. एकरे चलते भोजपुरी बदनाम हुई, दुअर्थी तेरे चलते!


‘भाई जी’ के पूरा तरह से मसाला फिलिम बतवलें विशाल तिवारी – Anjoria\n‘भाई जी’ के पूरा तरह से मसाला फिलिम बतवलें विशाल तिवारी\nहालही में मुंबई में रिलीज भइल ए. स्क्वायर प्रोडक्शन के बैनर तले बनल भोजपुरी फिल्म ‘‘भाई जी’’ के निर्माता निर्देशक विशाल तिवारी से भइल बातचीत में ऊ ‘भाई जी’ फिलिम के मसाला फिलिम बतावत कहलें कि एकरा में एक्शन भरपूर बा, रोमांसो बा आ कॉमेडीओ. आइटम सांग के जरुरियात का बारे में विशाल तिवारी के कहना रहे कि आइटम सांग दर्शकन के बझवले राखेला खास कर के भोजपुरी फिलिमन में. आ दर्शकन के जवन डिमांड बा ओकरे के ध्यान में राखत ऊ ई फिलिम बनवले बाड़े.\nफिल्म इण्डस्ट्री में अपना शुरूआत का बारे में विशाल तिवारी बतवलें कि एहसे पहिले ऊ ‘फूल बनल अंगार’ बनवले रहलें जवना में रानी चटर्जी टायटल रोल में रहली. बतौर निर्माता ‘भाई जी’ विशाल तिवारी के दोसरकी फिलिम ह आ बतौर निर्देशक पहिलका. एह फिल्म के निर्देशन करे के अनुभव उनका ला बहुते बढ़िया रहल.\nफिल्म के सफलता के आधार का बारे में विशाल तिवारी के कहना रहल कि समय बदलत रहेला आ ओकरा संगही दर्शक के डिमांडो. कबो लोग के एक्शन फिलिम चाहेला त कबो कॉमेडी. कबो रोमांटिक त कबो सामाजिक. फिलिम अगर बढ़िया रहल त चलबे करी चाहे ऊ एक्शन के होखे भा कॉमेडी के.\nइतिहास रचाइल भोजपुरी फिलिम में हॉलीवुड स्टार के शूटिंग से


बतकुच्चन – २७ – Anjoria\nसितम्बर 12, 2011 बतकुच्चन\nबतबनवा के बतकुच्चन कइल दोसर बाति ह आ घुरचियाह के घुरपेंच बतियावल दोसर. बतकुच्चन करे वाला बाते बात में सामने वाला के कुछ बता देबे के कोशिश करेला. जबकि घुरचियाह आदमी प्रपंची होला आ ओकर घुरपेंच बतियवला के पीछे ओकरा नियत के खोट होला आ ऊ सामने वाला के बुड़बक बना के आपन मकसद निकाले का फेर में रहेला. हाल का दिन में घुरपेंच बतियावे वाला ढेर लोग के दर्शन करे के सौभाग्य मिलल आ ओह लोग के घुरपेंचो के. सोझ से सोझ बाति के ऊ लोग अइसन घुरपेंचिया देत रहे कि सामने वाला के ओह घुरपेंच से निकले के राहे ना लउकत रहे. पेंच त अपने घुमवदार होला आ जब ओकरो के अउर घुमा दिहल जाव तब का कहे के ! एक त काली अपने गोर ऊपर से लिहली कमरी ओढ़. घुरपेंच बतियायेवाला घुरचियाहन के भेस भूसा से कुछ पता ना चले. कुछ त उज्जर धपधप पहिरले रहेले सँ त कुछ गेरुओ में भेंटा जइहें सँ. कहीहें सँ कुछ अउर बाकिर ओकर मतलब रही कुछ अउर. अब एह घुरपेंच का फेर में सामने वाला के हालत ऊ हो जाव जवन लड़िकाईं मे घुमरी परउवा खेले में हो जात रहे. केहू के अतना घुमा दीं गोल गोल चक्कर में कि ओकरा घुमरी आ जाव, एकरे के घुमरी परउवा कहल जाले. घुमरी मतलब वर्टाइगो, मोशन सिकनेस. अब अंगरेजी के एह मोशन आ संसद में पेश होखे वाला मोशन का बीच कवनो संबंध होखो भा ना दुनु घुमरी परउवा खेलावत लागेला. आ जब लड़िकाई के खेल इयाद आइल त घुघुआ माना कइसे भुला दिहल जाव. लड़िकन के अपना ठेहुना पर सुतवले दादा दादी नाना नानी के तरह घुघुआ माना उपजे धाना, नया भिति उठेला पुरान भिति ढहेला कहत सुता देत रहे. कुछ ओही तरह एह बीच एगो बुढ़ऊओ के देखनी जा जे सरकारे के घुघुआ माना खेला दिहलें आ बदलाव के एगो नया बयार बहा दिहलें. अलग बाति बा कि आजुकाल्ह के लड़िका लड़िकी अतना सयान हो गइल बाड़ी सँ कि अपना अभिभावकन के तिगिनी के नाच नचावे के ताकत राखेली सँ. सरकारो बुढ़ऊ के आपन खेल देखाई अतना तय बा आ शायद एही चलते ऊहो कहले बाड़न कि अबही त इन्टरवल भइल बा. कहानी अबही बाकी बा, ससपेंस क्लाईमेक्स सब कुछ. तबले घुरपेंचात रहीं. आ घरघुसना घतियाहन से बाँचत रहीं.\n2 thoughts on “बतकुच्चन – २७”\nसितम्बर 12, 2011 को 10:03 पूर्वाह्न पर\nघुरपेंचियाह के घौंचियाहो कहल जाला।\nसितम्बर 12, 2011 को 10:02 पूर्वाह्न पर\nघुघुआ माना इयाद बा जी।


रिंकू घोष हैट्रिक मरली – Anjoria\nसिनेमा भोजपुरी के ड्रीम गर्ल रिंकू घोष हैट्रिक मरले बाड़ी. पिछला एक महीणा में उनकर तीन गो फिलिम सुपरहिट भइल बाड़ी सँ. रिंकू घोष मनोज तिवारी संगे ‘गंगा जमुना सरस्वती’ कइली जवन सुपर हिट रहल. एकरा साथही रिलीज भइल रिंकू घोष के ‘साली बड़ी सतावेली’ फिलिमो सुपर डुपर हिट भइल. आ अब रिंकू घोष के एगो अउरिओ फिलिम ‘जीना तेरी गली में’ बिहार में सफलता के डंका बजावत बिया. एह फिलिम के नायक बाड़ें चिंटू आ निर्देशक राजकुमार पांडे.\nएक महीना में तीन गो फिलिमन के सफलता से रिंकू घोष बहुते उछाह में बाड़ी. एह सफलता ला ऊ पूरा टीम के बधाई देत बाड़ी. रिंकू घोष के आवे वाली फिलिमन में ‘कोठा जहाँ प्यार बिकेला’, आ ‘ई कईसन प्रथा’ बाड़ी सँ. ‘ई कइसन प्रथा’ में समाज के खोखलापन आ सदियन से चलल आवत प्रथा के राज खोलल जाई. एकर निर्माता हउवें राकेश कुमार वर्मा आ निर्देशक निहाल सिंह.


Hare Krishna Bole Saunse Nagariya\nमुंबई का ठग :: भाषा के नाम पर देश के मत ठग रे, रजुवा !\n[एक वास्तविक-काल्पनिक कहानी]\nजब बात भाषा के विविधता पर आवेला, त शायद दुए गो देश बा, भारत आ अमेरिका, जहँवाँ अनेक भाषा बोलेवाला हर किसिम के प्राणी, आपन-आपन मतभेद के बावजूद, एक-जुट होके रहेला. एकर नतीजा ई होला कि हर भाषा के अच्छाई अइसन समाज के जड़ में संवेदनशीलता के बीज बोवेला. अलग-अलग प्रांत के लोग आपन ढंग से समाज के चादर पर रंग चढावेला. रंग से फगुवा याद आ गईल -- रंग गुलाबी होला, रंग नीला-पीला होला, रंग से हँसी-खुशी के माहौल बनेला, रंग से जिनगी रंगीन लागेला. होली के त्यौहार पर बिना जाती-भाषा-प्रांत आ अन्तर देखले, लोग एक दूसरा से रंग खेलेला. अब रंग के दुरुपयोग भी हो सकेला -- करिया रंग से कोरा कुर्ता पर करिखा लाग सकेला. पक्का रंग जल्दी ना छुटेला. लाल रंग से गुस्सा चढेला, खून याद आवेला आ खून के नदी बहावेवाला जुल्मी नेता लोग आँख के सामने आ जाला. अइसने खून के होली बहल जब एगो जिद्दी लईका झुट्ठे मराठी भाषा के नाम पर महाराष्ट्र, उत्तर प्रदेश आ बिहार के बीच टकराव पैदा कैलस. ई नासमझ, नादान, निर्मोही, नाबालिग़, नरियर के खोपड़ी जईसन भेजा में भूसा भरल, खरबूजा जैसन रंग बदलेवाला, खलनायक नेता के नाम हs - रजुवा, जे आजुवो भाषा के नाम पर देश के ठग रहल बा.\nचलीं तनी फ्लैश-बैक कईल जाव. १९६० में किशोर कुमार के एगो बहुत हिट पिक्चर रिलीज़ भइल रहे - दिल्ली का ठग. आज ऊ फ़िल्म के रीमेक बनी त ओकर टाइटल होखी - मुंबई का ठग. बलुक पिक्चर के सही मतलब तब बैठी जब शीर्षक होखे - इंडिया का ठग. कहल जाला कि पुर्बज के माटी के भुलावल ना जाला. लेकिन रजुवा के दादा मध्य प्रदेश से महाराष्ट्र आइके बस गइलन. पेट के आग आ परिवार के बेदाग़ बचावे के परे त केहू भी आपन माटी के मोह तूर के परदेस पहुँच जाला. दुई-टका के नौकरी, चार-आना के चाकरी से शुरुआत करेवाला आम आदमी, आगे चलके आठ-आना के आम, सोलह आना के सिंगार भी खरीद लेला. लेकिन कभी ना भुलायेके चाहीं आपन औकात. काहें से कि समय कभी एक जैसन ना रहेला. कभी गाड़ी नाव पर, त कभी नाव गाड़ी पर होते रहेला. "मुंबई के ठग" के नया कहानी के माडर्न प्लाट में ई भईल कि पैसा आ ताकत के गद्दी पर पलल रजुवा आपन औकात भुला गईल. घमंड के चोटी पर बैठके ओकरा ई लागे कि मुंबई के रखवाला उहे बा. मुंबई केहुके बाप के बपौती त ह ना कि जब मन चाहे चुनौटी के खैनी-तम्बाकू जैसन पीट के ओंठावा में कस लीं आ मुहवाँ से थूँक दीं. जब आपन लंगोट के ठेकान नइखे त दोसरा के का कम्बल ओढाईब ? रजुवा त अपने में चूर रहे.\nअमेरिका आ इंडिया दुनो में डेमोक्रेसी बा लेकिन एगो बहुत आम अन्तर बा. अमेरिका में कूड़ा-करकट जहाँ-तहाँ ना फेंक सकेनी आ सड़क-रास्ता पर थूकत केहू के ना पायिब. लेकिन मुंबई त इंडिया में बा. मुंबई में डॉन के इलाका कवनो जंगल से कम नइखे. रजुवा जंगल के राजा समझ के प्रजा के सतावे लागल. ओके ई लागे कि जंगल पर आपन काबू पावेके एके उपाय बा - जंगल में बसल सब जीउ-जानवर से अपने भाषा में बोलावे के कोशिस कईलस. औरी त औरी -- दूसरा जंगल से आईल जीउ जंतु के भी बोल देलस कि हमार जंगल से निकल जा लोगन. ओकर जंगल में खाली उहे रही जे ओकर बोली-भासा बतियावे. रजुवा ई भुला गईल कि दूसरा जंगल से आईल जीउ-जंतु ही बंजर, घास-फूस पनपल जमीन में जंगल बसावे में ओकर मदद कईलस. जंगल त सबके बा -- एहमे बोली के आधार पर बंटवारा कैसे हो सकेला ? जब जंगल में रहेवाला जंतु एहपर ध्यान न देलसन, त रजुवा गुस्सा गईल. जंगल में मंगल ओकरा बरदास ना भईल. आपन चमचा-गीदड़न के भेजके करवा देलस जंगल में दंगल. "मुंबई के ठग" फ़िल्म के कहानी में सब बा - खेत, मूली-गाजर, जंगल के नया निर्माण करेवाला गीदड़-सेना, बेसहारा जीउ-जंतुअन पर अत्याचार आ ओकनी के बदला के सीन भी बा. धर्मेन्द्र के पिक्चरन से लिहल एगो फेमस डैलोग भी बा - "कुत्ते ! मैं तुम्हारा खून पी जाऊँगा !!"\nआत्म-सम्मान बहुत बड़ा चीज़ होला. कहल जाला कि जब आत्म-सम्मान जाग जाए, त डाकू भी महात्मा बन जाला. केतना लोग त मर्यादा बचावे खातिर दूसरा के गला भी घोंट देला, पैसा के भी चिंता-फिकिर ना करेला. जब कुकुर केहू के गोड पर मूत देला, त ओकर आत्म-सम्मान के भी ठेस पहुंचेला. रजुवा के आत्म-सम्मान के जबले ठेस ना पहुँची, तब ले ऊ बक-बक करते रही. रजुवा के लागल कि बाहार से आईल प्राणी ओकर जंगल में गंदगी फैलौलस , एहसे सबके खदेडे के चक्कर में चिललैलस- चिखलस. नतीजा ई भईल कि रजुवा के आपन कवनो दोष ना नज़र आईल. भगोना में दूध ज्यादा उबल जाय, त ऊ उफन के बाहर गिर जाला. अधजल गगरी छलकत जाय, रजुवा के बात समझ में ना आय. हर फ़िल्म के स्टोरी के निष्कर्ष होला. कमान से छोड़ल तीर कभी-कभी पलट के आवेला. रजुवा त रजुवा रह गईल, उल्टा दोसर जगह से आईल जीउ-जंतुअन के आत्म-सम्मान जाग गईल. रजुवा के जंगल अनाथ हो गईल आ तनी दूरी पर नया जंगल बस गईल.\nअमेरिका में ५० स्टेट्स बा -- सबके मिला-जुला के युनईटेड स्टेट्स ऑफ़ अमेरिका बन गईल. इंडिया में २८ राज्य बा औरी ७ यूनियन प्रांत बा. अनेकता में एकता - दुनो देश के बल एहिमे बा. बोली-भासा के आधार पर जमीन के साथे समाज के भी बँटवारा होखे लगे, त देश डूब जाई. फ़िल्म के इहे मेसेज बा कि दोसरा के भलाई ना कर सकीं, त दोसरा के अहित भी मत करीं. "मुंबई का ठग" फ़िल्म देखला के बाद दर्शक एके वाक्य में आपन रिएक्शन बतवलन - "भाषा के नाम पर देश के मत ठग रे, रजुवा !"


टटका खबर, अतवार, १८ जुलाई – Anjoria\nजुलाई 18, 2010 news in bhojpuri, टटका खबर, भोजपुरी समाचार\nमँगनी में चिखनी बिलईया मँगलसि आधा\nकॉमनवेल्थ गेम्स के आयोजन समिति दिल्ली पुलिस के माँग पर अवाक बा. दिल्ली पुलिस अपना खातिर २५ हजार पास माँगत बिया जबकि जवाहर लाल स्टेडियम में कुल साठे हजार सीट बा. पुलिस साफ कहत बिया कि ऊ चाहत बिया कि जनता के कम जगहा मिलो काहे कि अबकि खेल का दौरान आतंकी हमला के पूरा अनेसा बा. अब आयोजन समिति गृह सचिव से निहोरा कइले बा कि उहे तय करस कि दिल्ली पुलिस के कतना पास दिहल जाव.\nउमर अब्दुल्ला आतंकियन के नार काटल चाहत बाड़े\nजम्मू काश्मीर के मुख्यमंत्री उमर अब्दुल्ला चाहत बाड़न कि आतंकियन के ऊ नार काट दिहल चाहत बाड़न जवना से ओकनी के पोषण मिल रहल बा. विदेशी फंड का बल पर छँउकत आतंकियन के औकात पर ले आवे खातिर ई कइल बहुते जरुरी बा. दोसरे अब्दुल्ला इहो चाहत बाड़न कि अर्द्धसैनिक बल का लगे आधुनिक हथियार आ साजो सामान रहे. ११ जून के एगो लड़िका के मौत का बाद से जम्मू काश्मीर में रह रह के बवाल होखत बा. कहलन कि सेना तबले रही जबले हालात सुधर नइखे जात.\nभगवान लोग के शेयर बाजार में उतरला के का जरुरत बा\nमुंबई हाई कोर्ट एगो निहोरा के नकारत कहले बा कि भगवान लोग अपना के मन्दिरे तक सीमित राखो. शेयर बाजार का धंधा में ओह लोग के अइला के कवनो जरुरत नइखे. सांगली के गणपति पंचायतम संस्थान के वकीलन के दावा बा कि ओकरा देवता लोग का लगे पैन कार्ड बा आ एह आधार पर ऊ लोग डीमैट अकाउन्ट खोल सकेला. एनएसडीएल के कहनाम बा कि सिर्फ निबंधित पब्लिक ट्रस्ट के देवता लोग संपत्ति के मालिक हो सकेला आ सांगली के संस्थान पब्लिक ट्रस्ट का रुप में निबंढ़ित नइखे.\nसोनिया खातिर कोर्ट के बोलहटा\nमुजफ्फरपुर के एगो कोर्ट एगो मुकदमा में सोनिया गाँधी आ कांग्रेस के यूपी अध्यक्षा रीता बहुगुणा आ मुरादाबाद के कांग्रेस अध्यक्ष के अदालत में अपने भा अपना वकील का मार्फत २९ जुलाई के मौजूद रहे के बोलहटा, सम्मन, जारी कइले बा. मुरादाबाद कांग्रेस अपना राष्ट्रीय अध्यक्षा के दुर्गा का रुप में देखावत एगो पोस्टर जारी कइले रहुवे जवन अखबारो मे छपल रहे. ऊ देख के मुजफ्फरपुर के एगो वकील सुधीर ओझा केस कर दिहले कि एहसे उनका धार्मिक भावना के चोट पहुँचल बा.\nचाणक्या नेशनल लॉ यूनिवर्सिटी के नया परिसर के उद्घाटन\nपटना के मीठापुर में चाणक्या नेशनल लॉ यूनिवर्सिटी के नया परिसर के उद्घाटन आजु मुख्यमंत्री नीतीश कुमार करे जा रहल बाड़े. १८ एकड़ में पसरल एह परिसर में अबले एगो एकाडेमिक खण्ड, प्रशासनिक खण्ड, लड़िका लड़िकी के हॉस्टल, मूट कोर्ट हॉल, आ परीक्षा भवन बन चुकल बा. बाकी काम मार्च २०११ ले पूरा हो जाई. एह कॉलेज के शुरुआत साल २००६ में भइल रहे तब से ई दोसरा का भवन में चलत रहुवे. एहमें नामांकन क्लैट का मार्फत होखेला.\nबिहार के आपन आपदा निवारक बल बनी\nबिहार सरकार करीब ४४ करोड़ का लागत से एगो डिजास्टर रिस्पांस फोर्स बनावे के एलान कइले बिया जवना के मुख्यालय बिहटा में होखी. एह बल में सेना, नौसेना, आ मेडिकल कार्प्स से लिहल करीब बारह सौ लोग संविदा पर नियुक्त होखी आ आग, भूकम्प, सड़क आ रेल दुर्घटणा, बँड़ेरा, आ आतंकी हमला का दौरान प्रभावित लोगन का बीच राहत के काम करी. पूरा देश में ई अपना तरह के अकेला बल होखी.\nनन्दी पर हमला कवनो अजूबा ना ह\nयूपी के मुख्यमंत्री मायावती विरोधी दल के एह बात खातिर आलोचना कइले बाड़ी कि ऊ लोग मंत्री नंदी पर भइल हमला के कानून व्यवस्था के कमजोरी बतलावत बा. कहले बाड़ी कि मुलायम का राज में साल २००३ से २००७ का बीच एगो एमपी, एगो पूर्व विधायक, तीन गो विधायक, आ तेरह गो राजनीतिक कार्यकर्ता के हत्या भइल रहे. कांग्रेस का राज में ओकर आपन प्रधानमंत्री इन्दिरा गाँधी के हत्या भइल रहे आ राजग का शासन में संसद पर हमला भइल रहे. हमला कबो कवनो शासन का दौरान हो सकेला. नंदी पर हमला का मुकदमा में सपा के नेता लोग के आरोपी बनावल गइल बा.\nकाशी मथुरा वृंदावन आदर्श पर्यटन केन्द्र का रुप मे विकसित होखी\nयूपी के मुख्यमंत्री मायावती आदेश दिहले बाड़ी कि मथुरा, वृंदावन, आ बनारस के आदर्श पर्यटन केन्द्र का रुप में विकसित कइल जाव. एह शहरन में पिये के पानी, सीवरेज, बिजली, सड़क, फ्लाईओवर के बढ़िया इन्तजाम करे के कहले बाड़ी जवना से पर्यटकन के कवनो दिक्कत ना होखे. अलगा बाति बा कि संघ परिवार खातिर एह तीनो शहरन के खास महत्व बा काहे कि एहिजा के कृष्ण जन्म भूमि आ काशी विश्वनाथ मन्दिर पर मुगल शासन का दौरान नाजायज कब्जा कर लिहल गइल रहे जवन आजु ले मौजूद बा.\nअलकतरा का टैँक में विस्फोट से एगो उपनिदेशक जर गइले\nमिर्जापुर के कटरा कोतवाली इलाका में ग्रामीण अभियन्त्रण सेवा का गोदाम में राखल अलकतरा के टैंक में विस्फोट से बगल के मकान के दीवाल टूट गइल आ ओह मकान में रहे वाला पशुपालन विभाग के उपनिदेशक रविन्द्र मोहन प्रसाद गरम अलकतरा से जर गइले. उनका के अस्पताल में भरती करावल गइल जहाँ से उनका के इलाहाबाद खातिर रेफर कर दिहल गइल बा. उनकर हालत खराब बा. एगो दोसरा घटना में सोनभद्र जिला में घोरावल के हिरनखूरी गाँव में एगो मकान का छत पर एगारह हजार वोल्ट के तार टूट के गिर पड़ल. बरखा का चलते पूरा मकान में बिजली पसर गइल. अपना बाप महतारी के बचावे में ओह लोग के जवना लड़िका आ लड़िकी के मौत हो गइल. बाद में नाराज गाँव वालन पर पुलिस जम के लाठी चार्ज कइलस. माया का राज में आम आदमी न्याय माँगे के गलती करो कइसे बर्दाश्त कइल जा सकेला!\nभारत श्रीलंका का बीच पहिलका टेस्ट मैच शुरु हो गइल बा. पिछला सतरह साल से भारत श्रीलंका में कवनो टेस्ट सीरीज नइखे जीतले.\nपाकिस्तान अपना टेस्ट टीम के कप्तान शाहिद अफरीदी के इस्तीफा मंजूर कर के सलमान बट के कप्तान बना दिहले बा. आस्ट्रेलिया का साथे भइल पहिलका टेस्ट में खराब हार का बाद इस्तीफा दे दिहले रहले. बट पिछला तीन साल का भीतर पाकिस्तान क्रिकेट टीम के सातवाँ कप्तान बनल बाड़े.\nआईसीसी संकेत दिहले बा कि साल २०१३ से टेस्टो क्रिकेट में चैम्पियनशिप शुरु हो सकेला. बीसबीसा क्रिकेट का चलते लोग के टेस्ट मैच में रुचि कम हो रहल बा ओकरे के दुर करे खातिर ई चैम्पियनशिप होखी.


जम्मू में चार गो आतंकवादियन के मार गिरावल गइल – टटका खबर\nजम्मू 28 मार्च (वार्ता). जम्मू-कश्मीर में राजौरी जिला के सुंदरबनी इलाका में आजु सुरक्षा बल आ आंतकवादियन का बीचे भइल मुठभेड़ में चार गो आतंकवादियन के मार गिरावल गइल.\nपुलिस सूत्र बतवलें कि एहनी के देखते सेना आ अर्धसैनिक बल के जवान पूरा इलाका घेर लिहलें. घेरइला का बाद पहिले आतंकवादी तलाशी दल पर छह गो गोली दगलें जवना का बाद सुरक्षा बल आपन जवाबी कार्रवाई शुरू क दिहलें.\nएगो अधिकारी बतवलें कि तलाशी दल के मुठभेड़ वाला जगह से अबले तीन गो थैला मिलल बा जवना में से दू गो में विस्फोटक सामान आ हथगोला राखल रहुवे.\nराज्य के पुलिस महानिदेशक ट्वीट क के लिखले बाड़न कि सीमा पार से आइल चारो आतंकवादियन के मार गिरावल गइल बा.\nराजौरी जिला प्रशासन एहतियातन सुंदरबनी तहसील के सगरी स्कूलन के बंद राखे के आदेश दिहले बावे. जम्मू में अलर्ट जारी कइल गइल बा.\nTags: आतंकवादी, जम्मू


टटका खबर, सोमार,5अप्रैल 2021 – टटका खबर\nApr 5, 2021 कुशीनगर, कोरोना, कोविड, गीताप्रेस, गोरखपुर, छपरा, नक्सली हमला, बलिया, बस्तर, बस्ती, बैरिया, भारतीय जनता पार्टी, मियामी ओपन टेनिस, राधेश्याम खेमका, विधानसभा चुनाव, सारण\nहिंदू धर्म के ग्रंथन के जन-जन ले चहुँपावे में लागल गोरखपुर के गीता प्रेस के अध्यक्ष अउर बरीसन से ‘कल्याण’ पत्रिका के संपादक रहल राधेश्याम खेमका के निधन वाराणसी में अतवार का दिने हो गइल. 86 बरीस के खेमका जी कई दिन से बीमार रहनी. वाराणसी के केदारनाथ घाट पर अपना निवास पर उहाँ के निधन भइल. अंतिम संस्कार राजा हरिश्चंद्र घाट पर कइल गइल जहाँ उनकर पुत्र राजाराम खेमका मुखाग्नि दीहलन.\nदेश में कोविड महामारी के दुसरका स्पाइक से चिन्तित प्रधानमंत्री नरेन्द्र मोदी अतवार का दिने एह बारे में उच्च स्तरीय समीक्षा बइठक कइलन. सरकार के कहना बा कि अधिका लोग के जाँच, छूत से बचे के कोशिश में लापरवाही आ महामारी से थाकल-पाकल लोग का चलते रोगियन के सेख्या में बढ़ोतरी तेजी से हो रहल बा. आब छह तारीख से चौदह तारीख ले एगो समहर अभियान चलावल जाई जेहसे कि सभ लोग मुँहजाबी के इस्तेमाल करो आ साफ-सफाई पर पूरहर ध्यान दीहल जाय. जान जाईं कि देश के दस राज्यन में तेजी से बढ़त कोरोना से सबले खराब हालात महाराष्ट्र, पंजाब, अउर छत्तीसगढ़ में बा.\nछत्तीसगढ़ में माओवादी हमला में वीरगति पावे वाला सुरक्षाकर्मियन के गिनिती 24 हो गइल बा. 28 जवान घवाहिलो भइल बाड़ें. एह नक्‍सल हमला से उपजल हालात पर केन्द्रीय गृहमंत्री अमित शाह आपन चुनावी कार्यक्रम रद्द क के नई दिल्‍ली में वरिष्‍ठ अधिकारियन का साथे उच्‍च स्‍तरीय समीक्षा बइठक कइलन. कहलन कि सही समय पर एकर सही इलाज कइल जाई, लोग तय माने.\nदुनिया के सबले बड़हन राजनीतिक गोल भारतीय जनता पार्टी के स्‍थापना दिवस6अप्रैल पर पार्टी कार्यकर्तन के वीडियो कांफ्रेंस का जरिये सबेरे दस बजे से प्रधानमंत्री नरेन्द्र मोदी आ भाजपा अध्यक्ष जगत प्रकाश नड्डा संबोधित करीहें. जान जाईं कि देश के पाँच राज्यन के विधानसभा चुनाव के तिसरका दौरो एही दिने बा. पश्चिम बंगाल के आठ डेगी चुनाव के तिसरका डेग, असम के आखिरी आ तिसरका डेग, का साथही तमिलनाडु, केरल, अउर पुड्डुचेरी में एके डेग में होखे वाला चुनावन के वोट डालल जाई.\nदिल्ली मेट्रो के छह डिब्बा वाली सगरी मेट्रो अब आठ डिब्बा वाला क दीहल जाई. एकरा बाद से रेड, ब्‍लू, अउर एलो लाइनन के सगरी ट्रेनन में अब आठ डिब्बा होखल करी. एह से भीड़ में इचकी कमी होखी.\nबस्ती जिला मे अतवार का दिने भइल दू गो अलग-अलग सड़क हादसा में तीन जने के मौत होखे आ एक आदमी के घवाहिल होखे के खबर बा.\nबलिया जिला के बैरिया इलाका के चाईछपरा दियरा के खेतन में लागल आग से कई जने के गेंहू के फसल खेते में राख हो गइल.\nसारण जिला के मांझी इलाका के मुबारकपुर गांव में छापामारी क के शनिचर देर रात तीन गो अपराधियन के हथियारन का साथे गिरफ्तार क लीहल गइल.\nबलिया जिला के रसड़ा कोतवाली इलाका के संवरुपुर गांव में एगो आदमी अपना दू गो बेटन का साथे मिल के बड़का बेटा के लाठियन से पीटत मुआ दिहलसि.\nकुशीनगर के फाजिलनगर इलाका के जोगिया जनूबी पट्टी में 10 अप्रैल से होखे जा रहल लोकरंग महोत्सव के तइयारी चल रहल बा.\nसारण जिला के मांझी इलाका में अतवार का दिने एगो वाहन के पलटला से ओकरा चालक के मौत हो गइल आ दू जने घवाहिल हो गइलें. बलिया के करण छपरा गांव से परवल लाद के छपरा आवत पिकअप जयप्रभा सेतु पर अचके बेकाबू हो गइल आ पुल के रेलिंग तूड़त नीचे गिर गइल.\nमियामी ओपन टेनिस टूर्नामेंट के महिला सिंगल्स के खिताब ऑस्ट्रेलिया के एश्ले बार्टी जीत लिहली. फाइनल में ऊ कनाडा के बिनाका एंड्रेस्क्यू के हराके खिताब जीतली. पुरुष डबल्स के खिताब क्रोएशिया के निकोला मैक्टिक अउऱ मेट पेविक के जोड़ी फाइनल में ब्रिटेन के डैन इवांस अउर नील स्कुप्सकी के जोड़ी के हरावत जीत लिहलसि.


बराक ओबामा जी, स्वागत बा राउर ! – Anjoria\nNov 4, 2010 चीन अमेरिका, बराक ओबामा, भारत अमेरिका संबंध, भारत यात्रा\nप्रकाश पर्व के एह अवसर पर राउर स्वागत बा, ओबामा साहब !\nभारत अमेरिका के आपसी संबंधन का ताना बाना में कईएक कमजोर रेशन आ करिया दागन का बावजूद भारत रउरा स्वागत में बिछावल लाल कालीन का दुनु तरफ सोनहुला दिया जरावे में कवनो कोर कसर ना राखी. बहुते अंतर्राष्ट्रीय मसलन पर भारत आ अमेरिका का बीच बड़हन मतभेद होखला में कवनो शक सुबहा नइखे, खास कर के हमनी का सबले नजदीकि पड़ोसी का मामिला में. जइसन अमेरिका के विदेश विभाग अकसरहाँ कहेला ओकरा बावजूद ई कहल सही नइखे कि हम दुनु एकही नाव पर सवार बानी जा. एकरा उलट हमनी का इतिहास आ अपना समय का धारा में एके दिशा में बहत जरुर बानी जा. हमनीका स्थायी राष्ट्र हईं जा आ लोकतंत्र पर खाली भरोसे ना करीं जा, बलुक ओह राह पर मजबूती से चलतो बानी जा. भारत के आजादी दिलावे में अमेरिका के भूमिका हमनी का भुलाइल नइखीं जा. जाहिर बा कि आतंकवाद, भारत आ पाकिस्तान में जिहादी सक्रियता, आ दु्निया में पसरल इस्लामी कट्टरपंथ पर दुनु देशन में बातचीत होखी. दुनिया में अमन के सबले बड़ पैरोकार का रूप में एह कट्टरपंथ से लोहा लिहल अमेरिका के जिम्मेदारी बा आ भारत एह जंग में अमेरिका के समर्थन करत बा.\nशीतयुद्ध का खतम भइला आ अमरीका का ओरि साफे लउकत झुकाव का बावजूद वाशिंगटन कबहियो निर्गुट आंदोलन के समर्थन ना कइलस, उलटे एकरा के तीसरी दुनिया के कम्युनिष्ट मोर्चा कहत आइलबा. इहो अबहीं सभे नइखे जानत कि अमेरिकी नीति में भारत के वैश्विक सामरिक विचार अमेरिका खातिर फायदेमंद ना मानल जाला. एहसे लागत बा कि अमेरिका में दुसरका विश्वयुद्ध के बाद के चौधराहट के दंभ अबहियो कायम बा. ओबामा साहब, तनि मेहरबानी करि के अमेरिका के एह मनोस्थिति से निकाले में मदद करीं.\n१९८० का दशक में अमेरिका आतंकवाद से मुकाबिला करे खातिर भारत के आपन ताकत बढ़ावे में सहायता करे के शुरुआत कइलसि. ओह घरी बंधक समस्या से निपटे में दक्ष बनावे खातिर भारत के खुफिया सुरक्षा एजेन्सियन के अमेरिका बोलावल गइल रहे. ओकरा बाद साल २००१ में साइबर सुरक्षा आ महाविनाश के हथियारन से लैस आतंकवादियन से निपटे के खास ट्रेनिंग दिहल गइल. कहे त कह दिहल गइल कि आतंकवाद से मुकाबिला खातिर भारत आ अमेरिका का बीच खुफिया सूचना के लेन देन शुरु हो गइल बा, बाकिर ई सहयोग कहले भर के बा. २६ नवम्बर का पहिले शायदे अमेरिका कवनो काम के सूचना भारत के दिहले होखे. मुंबई हमला के खबर त ओकरा पाले पहिलही से रहुवे बाकिर ऊ चुप रहल आ हमनी के देश में सैकड़न लोग के जान चलि गइल. अमेरिका पाकिस्तान जइसन दानव के पालत बा आ कहत बा कि आतंकवाद से जंग में ऊ ओकर साथी बा. अमेरिका का एह बाति पर हँसी आवेला.\nएकरा के छोट मुँह बड़ बाति मत समुझीं बाकिर बराक ओबामा के भारत यात्रा खाली भारते ना, बलुक दुनिया भर के राजनीति आ शक्ति समीकरण खातिर बहुते खास बा. चीन से आर्थिक युद्ध लड़त ओबामा आखिर भारत से चाहत का बाड़न ? आखिर अमेरिका खातिर भारत के जरुरत का बा ?\nबराक ओबामा के भारत यात्रा का ठीक पहिले ई सोचल जरुरी बा कि आखिर ऊ कवन चीज बा जवन हमनी का उनका एह यात्रा से हासिल कइल चाहत बानी जा ? हमनी का ई लगातार देखत बानी जा कि दुनिया में शक्ति के समीकरणन में बहुते तेजी से बदलाव आ रहल बा. अगर हमनी का चाहत बानी जा कि एह बदलावमें हमनिओके हिस्सेदारी होखे त हमनी के ड्राइबिंग सीट पर बइठल होखे के चाहीं. बाकिर हमनी हिन्दुस्तानियन के ड्राइविंग के आदते नइखे.\nहमनी का अकसरहाँ सहमतिये के तलाश करत रहीलें, मुकाबिका कइल ना चाहीं. हमनी का “ना” ना कह पाईं, ओकरा जगहा “शायद” कहल हमनी के आदत बनि गइल बा. हमनी का आगा बढ़ि के ताकत के हासिल करे का जगहा ताकत के याचना करे में बेसी यकीन राखीलें. सौभाग्य भा दुर्भाग्य से हमनी का एह समय दुसरका विश्वयुद्ध का बादके सबले बड़का शक्ति संघर्ष का बीचोबीच खाड़ बानी जा. अमेरिका आ चीन का बीचे एगो आर्थिक युद्ध चल रहल बा आ ई युद्ध एके साथ कई गो मोर्चा पर लड़ल जा रहल बा करेंी, जी २०, आयात निर्यात, इहाँ तकले कि सांस्कृतिको मोर्चा पर.\nएह घरी के ग्लोबल लड़ाई पहिले का मुकाबिले बेसी महीन, जटिल, आ परिष्कृत हो चुकल बा. पहिले के लड़ाईयन के मकसद रहत रहुवे हमला करऽ आ केहू के जमीन हथिया ल. अब अइसन ना होला. जबले कि रउरा जमीन पर तेल भा आतकियन के मत खोजत होखीं, तब के कवनो भौगोलिक इलाका जीतला के, अपना आधीन कइला के कवनो मतलबे नइखे.\nहँ, रउरा अगर कवनो देश के अर्थव्यवस्था जीत के अपना काबू में कर लीं त ऊ बहुते फायदेमंद हो सकेला. जइसन चीन अमेरिका का साथे कइले बा. आजु चीन अमेरिका के चालीस फीसदी ट्रेजरी मार्केट नियन्तरित कर रहल बा. एकर मतलब कि अमेरिका सरकार जवनो कर्ज दे रहल बा, ओकर फंडिंग चीन कर रहल बा. जइसन कि हमनी के मालूम बा अमेरिका सरकार अपना देश के कार्पोरेट्स के फेर से जमावे खातिर अरबो डालर के करजा दे रहल बिया. एही तरह ओहिजा के अर्थव्यवस्था के फेर से जियतार बनावे खातिर जवनो आर्थिक कोशिश कर रहल बा ओकर फंडिग चीन से हो रहल बा. त आखिर का बाति बा कि चीन अमेरिका में अतना बड़हन निवेश कर रहल बा ? एकर दू गो कारण बा. पहिला ई कि चीनी माल के खपत खातिर अमेरिका सबले बड़हन एकलौता उपभोक्ता देश हऽ आ दोसर ई कि अगर चीन अमेरिका के फंडिंग कर रहल बा त ओकरा ओहिजा के उपभोक्ता पर एगो बड़हन आर्थिक वर्चस्व हासिल हो रहल बा.\nई पूरा मामिला कवनो क्रेडिट कार्ड कंपनी का तरह बा जे बहुते तरह के लुभावन चीज बनावेले, जेकरा के देख के राउर मन अउरी खरचा करे के भा अधिका उपभोग करे के होला. माने कि जवन चीजन के रउरा उपभोग कर रहल बानी ओकरा के उहे कंपनी बनवले बा जवना के क्रेडिट कार्ड रउरा इस्तेमाल कर रहल बानी. एह तरह रउरा ओह कंपनी के अउरी कर्जदार होत जात बानी. अइसनका हालात कवनो आदमी खातिर निमन ना कहल जा सके, आ अगर ई हालात कवनो देश का साथे आ रहल बा त एहसे शक्ति के पूरा ग्लोबल समीकरणे बदल जाता.\nअइसने हालात में ओबामा आपन एगो लमहर फेहरिस्त ले के, जवन ऊ भारत से चाहत बाड़े, आ रहल बाड़न, एह फेहरिस्त में खुदरा ब्यापार में विदेशी निवेश से शुरु होके भारत के लड़ाकू जहाज बेचल तक, भारत में अमेरिकी कंपनियन के प्रवेश के सुविधा सुनिश्चित कइल, न्यूक्लियर डील करे के, वगैरह मसला शामिल हो सकेला. ऊ चीन का साथे चल रहल आर्थिक लड़ाइयो में भारत के सहयोग चाहत होखिहें.\nभारत चीन आ अर्थव्यवस्था के ई कार्ड कइसे चली ? का हमनी के कद अतना बड़ हो चुकल बा कि हमनी का ग्लोबल मंच पर अपना अधिकार के पुरजोर माँग कर सकीलें ? आ की ओबामा का यात्रा से पहिलही हमनी का सब कुछ से पल्ला झाड़ लेहब ? जब अमेरिका आ चीन जइसन दू गो विशालकाय हाथी लड़त होखऽ सँ त हमनी के हालत का होखी ? का हमनी का ओकनी का बीच रौंदाये वाली घास होखब जा आ की एकरा बीच से एगो बिचौलिया मध्यस्थ का तरह खड़ा होखब जा ? मनमोहन सिंह का सोझा ईहे सबले बड़हन सवाल बा. जहाँ तक उम्मीद बा मनमोहन सिंह एही सवालन के जवाब खोजे खातिर हाल के विदेश यात्रा पर निकलल रहलें.\nपाण्डेय हरिराम जी कोलकाता से प्रकाशित होखे वाला लोकप्रिय हिन्दी अखबार “सन्मार्ग” के संपादक हईं आ ई लेख उहाँ का अपना ब्लॉग पर हिन्दी में लिखले बानी. अँजोरिया के नीति हमेशा से रहल बा कि दोसरा भाषा में लिखल सामग्री के भोजपुरी अनुवाद समय समय पर पाठकन के परोसल जाव आ ओहि नीति का तहत इहो लेख दिहल जा रहल बा. अनुवाद के अशुद्धि खातिर अँजोरिये जिम्मेवार होखी.\nOne thought on “बराक ओबामा जी, स्वागत बा राउर !”\nMukesh Yadav Said..... says:


टटका खबर, अतवार, २६ फरवरी २०१२ – टटका खबर\nउत्तर प्रदेश खेल देश-दुनिया बिहार व्यापार\nपटना मेडिकल कॉलेज के स्थापना दिवस के सत्तासीवां समारोह के संबोधित करत मुख्यमंत्री नीतीश कुमार कहलन कि पटना मेडिकल कॉलेज अस्पताल के स्वायतशासी संस्थान बनावल जाई.\nराज्य वन प्राणी परिषद के बइठक में राजगीर में चिड़ियाघर बनावे के आ राजगीर आ मंदार पर्वत से रोहतास पर्वत का बीच रोप वे बनावे के फैसला लिहल गइल. साथही वाल्मीकि नगर बाघ परियोजना विकसित करे, गिद्ध आ डाल्फिन के बचावे आ नीलगाय से फसल बचावे पर चरचा कइल गइल.\nभारतीय प्रेस परिषद के अध्यक्ष मार्केण्डय काटजू बिहार सरकार पर पत्रकारिता के स्वतंत्रता प्रभावित करे के आरोप लगवले. दोसरा तरफ नीतीश !ह आरोप पर कुछ नइखन बोलत जबकि विपक्ष हमलावर हो गइल बा. एह मसला के जाँच करवावे के माँग कइलसि राजद आ कांग्रेस.\nपश्चिम चंपारण के चौतरवा इलाका के लक्ष्मीपुर गाँव में शनिचर के भइल भयंकर अगलगी में सौ से बेसी घर जर गइल आ कई गो मवेशियन के जरला से मौत हो गइल.\nरोहतास के काराकाट इलाका में शनिचर का दिने गुडपा गाँव के एगो किसान के अपने बंदूक साफ करे का दौरान गोली चल गइला से मौत हो गइल.\nराज्य में छठा दौर के चुनाव वाला इलाकन में आजु साँझ से प्रचार के काम बंद हो जाई. एह दौर के मतदान अठाईस फरवरी के होखे वाला बा.\nएनआरएचएम घोटाला में सीबीआई के छापा के दौर जारी बा. काल्हु तेईस गो मुख्यचिकित्साधिकारियन का घर पर छापा मारल गइल. एहमें बलिया के सीएमओ रहल कृष्णमुरारी तिवारिओ के घर रहल. अनेके सीएमओ लोगन के हिरासत में लिहल गइल बा बाकिर कृष्णमरारी तिवारी छत से कूद के भाग निकललन. पुलिस अब उनुका के खोजे में लागल बिया.\nगोरखपुर के सहजनवा इलाका में एगो परिवार के मरद मेहरारू अपना दु गो लड़िकन का साथे रेल का आगा कूद के जान दे दिहलन. एकर कारण के अबही पता नइखे लागल.\nकेरल पुलिस के विशेष जांच दल इटली के जहाज एनरिका लैक्सी पर हथियारन के तलाशी के काम आजु फजीरे पूरा कर लिहलसि. तलाशी काल्हु साँझ के शुरू भइल रहे. एह दौरान इटली के दू गो बैलिस्टिक विशेषज्ञो मौजूद रहले. मिलल सामान के चार गो बक्सा में सीलबंद कर लिहल गइल बा. पुलिस आयुक्त के कहना बा कि पूछताछ पूरा हो गइला पर जहाज के छोड़ दिहल जाई.\nअमरनाथ तीर्थयात्रियन के अब पंजीकरण के समय चिकित्सा प्रमाण-पत्र देबे के पड़ी कि ऊ एह यात्रा लायक स्वस्थ बाड़े. एह साल ३७ दिन के अमरनाथ यात्रा २५ जून से २ अगस्त ले चली.\nअफगानिस्तान में नैटो के नेतृत्व वाली अंतर्राष्ट्रीय सेना अपना दू गो अधिकारियन के गृहमंत्रालय भवन का भीतर भइल हत्या का बाद अपना सलाहकारन के वापिस बोलवा लेबे के फैसला कइले बिया. कहल गइल बा कि हत्यारन के पकड़े में कवनो कोर कसर ना छोड़ल जाई.\nसीरिया में आजु नया संविधान खातिर जनमत संग्रह करावल जात बा. विपक्ष एकर बहिष्कार करे के एलान कइले बा.\nइस्राइल के प्रधानमंत्री बेंजामिन नेतनयाहू कहलन कि ईरान के परमाणु कार्यक्रम पर अंतर्राष्ट्रीय परमाणु ऊर्जा एजेंसी के ताजा रिपोर्ट एह बाति के पकिया सबूत बा कि ईरान अंतर्राष्ट्रीय समुदाय के अनदेखी करत आपन परमाणु कार्यक्रम चालू रखले बावे.\nएगो अमरीकी ड्रोन विमान अफगानिस्तान सीमा का नियरा उत्तर पश्चिम पाकिस्तान के कबायली जिले में काल्हु दुर्घटनाग्रस्त हो गइल. दुर्घटना तकनीकि कारण से भइल.\nपाकिस्तानी अधिकारी काल्हु एबटाबाद के ओह मकान के गिरा दिहले जहाँ ओसामा बिन लादेन मार गिरावल गइल रहे.\nदक्खिन अफ्रीका के राष्ट्रपति रहल पंचानबे साल के नेल्सन मंडेला के पेट का बेमारी का चलते अस्पताल में भर्ती करावल गइल बा.\nकाल्हु शनिचर का दिने यमन में राष्ट्रपति चुनाइल मंसूर हादी के शपथ लिहला का बाद भइल एगो आत्मघाती बम विस्फोट में २६ गो सैनिक मरा गइले आ अनेके घवाहिल हो गइले. हादसा राष्ट्रपति परिसर के प्रवेश द्वार के बहरी भइल.\nयूपी के टीईटी घोटाला के आरोपी माध्यमिक शिक्षा परिषद के निलंबित निदेशक संजय मोहन पर गैंगस्टर लगा दिहल गइल बा. ऊ पहिलही गिरफ्तार बाड़े. एह मामिला में सनइला का संदेह में परिषद के सचिव उषा त्रिपाठी के कुछ दिन पहिले पद से हटा दिहल गइल बा.\nपटना विश्वविद्यालय का सीनेट में रोजाना करीब एक करोड़ रुपिया के घाटा वाला बजट पेश कइल गइल. सीनेट का मंजूरी का बाद एकरा के सरकार का लगे भेजल जाई. सीनेट का बईठका का बाहर छात्र संगठन छात्र संघ बहाली खातिर प्रदर्शन कइले.\nबिहार मैट्रिक परीक्षा के चउथको दिने सैकड़न परीक्षार्थियन के नकल करत पकड़ के निष्कासित कर दिहल गइल. रोहतास में तीन गो परीक्षार्थियन के निकालल गइल बा.\nलंदन ओलम्पिक क्वालिफायर के फाइनल में भारतीय महिला हॉकी टीम दक्खिन अफ्रीका से १-३ से हार गइल आ लंदन ओलम्पिक खेले के ओकर सपना टूट गइल. पुरूष हॉकी का फाइनल में आजु भारत के मुकाबला फ्रांस से होखे वाला बा.\nतिकोनिया एकदिना क्रिकेट प्रतियोगिता में आजु सिडनी में भारत ऑस्टे्रलिया से खेलत बा. आस्ट्रेलिया भारत के २५३ रन के निशान दिहले बा. बाद में खेले उतरल भारत लिखत घरी चार विकेट का नुकसान पर अट्ठासी रन बनवले बा. सहवाग, तेंदुलकर, विराट कोहली आ गौतम गंभीर आउट हो चुकल बाड़े. फाइनल में पहुंचे खातिर भारत के आजु के मैच आ २८ फरवरी से श्रीलंका से होखे वाला मैच जीते के पड़ी. आजु वाला मैच हारे के पूरा अनेसा बन गइल बा.\nडब्ल्यूटीए दुबई ओपन टेनिस के महिला सिंगल्स खिताब पोलैंड के एग्नियेस्का रादावांस्का जीत लिहली. महिला डबल्स में सानिया मिर्जा आ येलेना वेसनीना के जोड़ी फाइनल में हार गइल.


गोल बनाईं…असली मुद्दन से भटकाईं जिन – Anjoria\nNov 1, 2012 प्रभाकर पाण्डेय, भोजपुरी\nआजकल लोग पर एगो नया भूत सवार हो गइल बा. जे जहें बा उ उहें बिना सही-गलत के बिचार कइले गोलियावल सुरु क देता, अउर एतने ना, लोग गोलियाइलो सुरु हो जाता. कबो-कबो त लोग बिना बात के बात में बात बनाके चाहें बिना बात के बात बढ़ा के गोलियात चलि जाता. ऐसे एक्को गो फायदा मिलता अउर ऊ ई कि लोग के बिना बात के बतकही रावन महराज की लघुसंका की तरे कबो खतम होखे के नाम नइखे लेत अउर लोग मजा ले-ले के भेड़ियात चलि जाता अउर बीच-बीच में आगि में घी डाल देता ताकि इ बेकार के बतरस बनल रहो अउर लोग साकारात्मक सोंच से भटकल रहो.\nकुछ दिन पहिले फेसबुक पर एक जाने मनीषी गुरुदेव द्वारा एगो फिल्मी गुरुदेव के बतरस के चर्चा सुरु भइल. बहुत सारा कमेंटो आइल, कुछ लोग आपन भड़ासो निकालल. हमहुँ हुँसीयार बनि के आपन कमेंट देहनी. हमरी कहले के मतलब ई रहे की कवनो आदमी कवने परिपेक्ष्य में बोलऽता ओकर धेयान रखि के आपन बात राखीं. बिना संदर्भ के समझले रउआँ खाली बिना निसाना देखले त आपन तीर छोड़ सकेनी पर हो सकेला कि ओके जहाँ लागे के बा उहाँ ना लागि के कहीं अउर लागि जा.\nखैर इ बात इहें खतम हो गइल, एइसन लागल. एकर कारन ई रहे की लोग तनि कम भटकल अउर कुछ असझदार लोग जे हम जइसन चतुर बुरबकवा की नजर में मूर्खे बा ऊ ए प्रकरण पर आपन विचार ना राखल. काहें कि ओ लोग के लागल होई कि ऊ ओतना महत्वपूर्ण विषय नइखे, एहू से बड़हन-बड़हन मुद्दा पड़ल बा त पहिले ओपर साकारात्मक विचार होखे के चाहीं. पता ना हमरो लागल कि हो सकेला कि एइसन मुद्दन से हमनी जान असली मुद्दन से अलग हो जाईं जा. काहें कि ई विचार मुद्दा पर ना रहि के मुद्दा पर आइल विचार पर रहे.\nएकरी बात भोजपुरी पंचायत के नवंबर के अंक, ई-अंक की रूप में इंटरनेट पर पढ़े के मिलल. अरे ई का, इहवों देखतानी कि एक पन्ना के एही प्रकरण से सजावल बा. हमार ई कहनाम बा की मुद्दन पर चर्चा होखे के चाहीं न की मुद्दन पर आइल लोगन क विचार पर. अगर मुद्दा सही बा त ओकर समर्थन होखही के चाहीं पर अगर ओ मुद्दा पर केहू के विचार विपछ में आवऽता, एकर मतलब ई ना की असली मुद्दा भुला के अब ओकरिए पीछे पड़ि जाइल जाव कि ऊ काहें एइसन कहलसि ह. अरे भाई, ओकरो के विचार करे क हक बा. ओकरो सुन लीं पर ओ के साकारात्मक रूप में बताईं कि अगर एइसन होई त ई नाफा अउर नोकसान बा.\nजब मुद्दन से हटि के मुद्दन पर आइल लोगन के विचार चर्चा के बिषय बनि जाई त एसे खालि भटकाव होई अउर कुछ ना. साकारात्मक सोंची, साकारात्मक करीं, लोग का कहऽता ओहू पर धेयान दीं पर ओके मुद्दा मत बनाईं. भोजपुरी केहू एक के ना ह…ई सबके ह..सब केहू ए से संबंधी बातन, मुद्दन पर आपन विचार दे सकेला इहाँ तक कि भोजपुरी के क, ख, ग तक ना जाने वलहू. भाषा कबो केहू एक के ना रहल अउर अगर रऊआँ ए के सीमा में बाँधि के राखल चाहब त एकर विकास ना, पतने होई. खैर वइसे भाषा के सीमा में बाँधिए ना सकल जाला.\nअंत में हम ई कहबि कि ई हमार आपन विचार बा, ई गोल में गोलिया के नइखे आइल. एगो रचनाकार के, विचारक के केहू गोल में बाँधिए ना सकेला…हँ समाज भले एइसन मनई के एगो खूँटा से न बँधि के रहे वाला कहि सकेला…काहें कि एइसन मनई, गोल के ना विचार के धनी होला…ओकरा जवन अच्छा लागी उहे कही….गरियावे वाला गरियावत रहो.\nजिए भोजपुरी !\n2 thought on “गोल बनाईं…असली मुद्दन से भटकाईं जिन”\nbahut khoob prabhakar sir… lekh to badi niman ba\nuday bhagat says:\nBhojpuri Samaj ke sabse bad vidabnana yehi baa ki ehij\nभोजपुरी समाज की सबसे बड़ी विडंबना यही है की यहाँ लोगो में हम की भावना नहीं है .. जो भी मुद्दा फेसबुक पर उछाला गया और तूल दिया गया वो तो कोई मुद्दा ही नहीं था .. एक विद्वान् महोदय ने अपनी विद्वता का गलत प्रदर्शन किया सिर्फ और सिर्फ पब्लिसिटी पाने के लिए . मैंने यही कहा था महाराज आप अपनी मांग रखिये पर किसी का चरित्र हनन कर नहीं … आप एक सम्मानित संस्था के सम्मानित अध्यक्ष है और आपको इस तरह की बातें नहीं करनी चाहिए ..पर नहीं उनको तो अखबारों की सुर्खियाँ चाहिए .. अब और सुर्खियाँ मिलेंगी क्योंकि चरित्र हनन की लिखित शिकायत कर दी गयी है .. और शिकायत पत्र के साथ उनके एक दर्जन कारनामे को भी संलग्न किया गया है साथ में।।। जय भोजपुरी ..a log khali aapan aapan laa


केकरा पर करीं हम गुमान रामप्यारे ! – Anjoria\nMar 9, 2016 आजादी, भोजपुरी, शिलीमुख\nउनइस बरिस पहिले हम प्रसिद्ध कवि चन्द्रदेव सिंह क एगो रचना पढ़ले रहलीं. साइत 1997 में “पाती” अंक -२३ में छपल रहे. बरबस आज ओकर इयाद आ गइल बा त रउवो सभे के पढ़ा देत बानी –\nकेकरा प’ करब s गुमान रामप्यारे\nकेकरा से रही तोहर मान रामप्यारे ?\nअइसन बा जमाना पाँड़े कहत बाड़े ‘कथा होई’\nभइँस धोवे गइलें जजमान रामप्यारे.\nजेकरा के दिहल बाटे, तलिया तिजोरिया क\nऊ बा डकुवन क परधान रामप्यारे.\nगोखले, तिलक, गान्ही सभे इतिहास भइल\nफूलन, मुलायम वर्तमान रामप्यारे.\nअब त हवइये जहाज क सवारी होता\nसाइकिलो क रहे ना ठेकान रामप्यारे.\nलोग चाहे काश्मीर, झारखंड, पंजाब\nकेहू नाहीं पूछे हिन्दुस्तान रामप्यारे !!\nस्वर्गीय कवि चन्द्रदेव जी के ई आपन पीर रहे, जवन उनका मातृभाषा में निकलल रहे. एहीतरे ‘सुराज’ का प्रसंग में, अइसने खोइयाओदार पीर पसावत, मातृभाषा क न जाने कतना कवि स्वर्ग सिधार गइले, बाकि ना त “भोजपुरी लोक” बदलल ना भोजपुरी क भाग जागल.\nएघरी हमनी क देश में ‘आजादी’ क ‘डिमान्ड’ ढेर बढ़ल लउकत बा. बेक्ती बेक्ती के आजादी चाही, लड़ के चाही, लड़ा के चाही, बाकि आपन मनपसन बोले आ करे क आजादी चाहीं. अंगरेजी के जूठ-काँट खाये आ मेमिन के जूती ढोवे में लागल हिन्दी, ढेर ‘ग्लोबल’ बनला का चक्कर में, कुछ सनकी प्रोफेसर आ बुद्धिभकोस पगलेटन का हाथ क खेलवना बन गइल बिया. ओमे मातृभाषा वाला ऊ भाव सुभाव नइखे. अब हाल ई बा कि सबके आपन आपन अलगा हाँड़ी आ डलिया चाही, चाहे घर गिरस्थी आ देश क टूकी टुकी करे के परो; बाकि आजादी चाही त चाही.\nअकबकाइल-भकुवाइल ‘भोजपुरी’ वाला भोजपुरिहा के अबले आपन सझुरावे-सइहारे के राहे ना भेंटल, काहें कि ऊ हर घड़ी, घरे-गिरस्थी, गाँव, देश बचावे-बनावे में बाझल रहि गइल. अंगरेजी आ अँगरेजियत का गुलामी आ चाकरी मे लागल तिकड़मी बड़बोलुवन के लोक आ लोकभाषा से ओसही पिछड़ापन महकेला, ऊ आजो भोजपुरी के आन-बान-शान, स्वाभिमान दरकचला में लागल बाड़े सs. हमनियो का डरे लेहाजे, बुड़बक बनल तिकवते बानी जा. भोजपुरी के मान-जान आ ईजत जब घरवे में नइखे, त बहरा कइसे मिली ? यू.पी., बिहार एकर मातृप्रदेश हवे. एइजे कवन मान, सम्मान आ पूछ-पैरबी बा भोजपुरी के ? ई त एही जा अंग्रेजी, हिन्दी का दाई लउँड़ी लेखा उपेक्षा क मारल बिया. जब आजादी के डिमांड होते बा, त काहे ना भोजपुरियो अपना प्रदेश में आजादी के डिमांड लगावो ?\nसोचीं सभे …बाकि सोचते मत रहि जाईं, अब कुछ न कुछ करहूँ के परी.


धिरऽवली, चेतवली आ कि धीरज धरऽवली – बतंगड़ 77 – Anjoria\nमार्च 16, 2018 चेतवली आ कि धीरज धरऽवली - बतंगड़, धिरऽवली\nपिछला दिने एगो टीवी प्रोग्राम में बोलत मल्लिका ए कांग्रेस कहली कि बरीस 2019 के चुनाव में उनुका गोल के फेरु वापसी होखी. आ तबे से हम उलझन में बानी कि ई कहि के ऊ धिरऽवली कि चेलऽवली. आ कि अपना पीडियन के धीरत धरावल चहली कि अगिला लोकसभा चुनाव में कांग्रेस के फेरु से सत्ता में वापसी हो जाई. चूकि हम ओह कार्यक्रम के लाइव ना देख पवलीं से हम उनुका बात के टोन आ लहजा ना जान पवनी. कवनो बाति के मतलब कई बेर ओकरा कहे के लहजा से साफ हो पावेला. खैर ऊ जवन कहे चहले होखसु ले दे के बतिया के लब्बो लुआब त इहे बा कि मोदी सरकार के दिन पूरा हो चलल बा आ यूपीए के जमाना फेरु लवटे वाला बा. गाछे कटहर ओठे तेल के कहाउत अइसहीं ना कहल जाला. कई बेर लोग सपने के हकीकत मान बइठेला आ ओही हिसाब से आपन आचरण करे लागेला. चलीं थोड़िका देर ला मान लीहल जाव कि मोदी के हार होखे जा रहल बा अगिला चुनाव में. त फेरु पीएम के बनी ? पूरब से ममता जी छरपत बाड़ी त दक्खिन से के सी आर. दक्खिने के स्टालिन अबहीं खुल के मैदान में नइखन आइल बाकिर लार त उनुको टपकत होखी, पाकल आम अब टपकल कि तब टपकल का आस में. पोसुआ मीडिया के लाख कोशिश का बावजूद बबुआ के स्मार्ट भा तेज तर्रार बनावे में सफलता हाथ नइखे लागत. पोसुआ मीडिया एहु चलते परेशान बा कि सोशल मीडिया ओकरा जान का पाछे लाग गइल बा. एगो त पेट पर लाग गइल बा दोसरे कुंकिआइलो पर रोक लाग गइल बा. आ सोशल मीडिया के एगो खासियत इहो बा कि ओकरा पर गप के घोड़ा तेजी से दउड़ेला. पता ना साँच कि झूठ एगो पोस्ट इहो देखनी कि टीवी पैनल पर चलत बहस में केहू सलाह दीहल कि राहुल के राजनीति से सन्यास ले लेबे के चाहीं काहें कि एहिजा के राजनीति उनुका बेंवत से बहरी के बा. अतना सुनते भाजपा के बोलतुआ भड़क गइलय कहलसि कि ई कइसे हो सकेला ? अबहीं दू गो राज्य के चुनाव होखल बाकी बा ! ओकरा कहला के मतलब इहे रहल कि कर्नाटक आ पश्चिम बंगाल के चुनाव में राहुल के प्रचार का भरोसे बहुते कुछ सोच के रखला बिया भाजपा. आ पता ना इहो साँच ह कि झूठ. बाकिर सुने में आवत बा कि कर्नाटक के सिद्धारमैया नइखन चाहत कि राहुल कर्नाटक में चुनाव प्रचार करे उतरसु. आ भाजपा एह बाति पर उनुका खिलाफ बिया. ओकर कहना बा कि चुनाव में राहुल प्रचार करे ना उतरिहें, ई ना होखे दीहल जाई. जब ई बतंगड़ लिखत बानी राहुल बाबा सिंगापुर के दौरा पर बाड़ें आ ओहिजा से छन छन के जवन खबर आ रहल बा ओहले लागत बा कि बहुते देशप्रेमी लोग चाहत बा कि राहुल के विदेश दौरा पर रोक लगा देबे के चाहीं. आखिर देश के अतना बड़हन नेता के अतना शानदार बेइज्जति कइसे बरदाश्त कइल जा सकेला. राहुल के बयानबाजी से उनुका रफू मास्टरन के परेशानी सहजे समुझल जा सकेला. दिक्कत इहो बा कि बबुए का भरोसे मल्लिका ए कांग्रेस ऊ बयान दिहले रही कि 2019 का चुनाव में उनुकर गोल के वापसी होखे जा रहल बा. के लड़ी मोदी आ उनुका राजग से ? अगर गठबन्हन, महागठबन्हन, भा सुपर गठबन्हन बनिओ गइल त ओकर नेता के रही ? आ अगर राहुले रहीहें मोदी का सोझा त एह लड़ाई में राहुल के सिपाहसालार बने ला के तइयार होखी. रउरो सोचीं कि रउरा के धिरावल जात बा कि रिगावल.


January 2016 – Page3– टटका खबर\nबलिया में मवेशी एम्बुलेंस\nबलिया के सांसद (भाजपा) भरत सिंह अतवार का दिने जिला के मवेशी एम्बुलेंस के सौगात दिहलन. ई एम्बुलेंस सोनबरसा मवेशी अस्पताल पर मौजूद रही. एकर सेवा खातिर कवनो भाड़ ना लीहल जाई. एह मौका पर जिला मवेशी चिकित्साधिकारी बतवलन कि सोनबरसा आ लालगंज पर मवेशी डाक्टर के पोस्टिंग क दीहल गइल बा.\nयूपी में चलावल जाई लोहिया जनता बस\nराज्य सरकार तय कइले बिया कि यूपी के सात गो महानगरन में लोहिया जनता बस सेवा के नाम से मिनी बस चलावल जाई. इह सेवा खातिर 237 गो बसन के इस्तेमाल होखी आ इकरा खातिर चौवन करोड़ सात लाख रूपिया खरच के मंजूरी दे दीहल गइल बा. इह महानगरन में योजना सफल रहल त दोसरो\nब्लाक प्रमुखन के चुनाव 28 जनवरी का दिने\nयूपी राज्य निर्वाचन आयोग ब्लाक प्रमुख पद के चुनाव करावे के प्रस्ताव पंचायती राज विभाग के भेज दीहले बावे. अब पंचायती राज विभाग एह बारे में अधिसूचना जल्दिये जारी करी. यूपी के चौहत्तर जिलन में 819 गो ब्लाकन के प्रमुख पद खातिर राज्य निर्वाचन आयोग का तरफ से अधिसूचना 18 जनवरी के जारी होखी. ओकरा\nमाघ मेला खातिर प्रयाग टीसन पर ट्रेनन के ठहराव\nइलाहाबाद के प्रयाग टीसन पर माघ मेला का दौरान 25 जनवरी से चार गो प्रमुख रेलगाड़ियन के ठहराव बना दीहल गइल बा. एह रेल गाड़ियन के नाम बा – कामायनी एक्सप्रेस, साकेत एक्सप्रेस, गोदान एक्सप्रेस अउर सारनाथ एक्सप्रेस.\nभाई साहब ना लागी बाकिर लागल त फायदे फायदा\nमोबाइल आ फोन सेवा देबे वाली कंपनी बीएसएनएल के सेवा अतना परेशान क देला कि लोग कह देला कि BSNL माने भाई साहब ना लागी. बाकिर एह कंपनी के सेवा देश के हर इलाका में मौजूद बा आ एहीसे एकर गाहको भरपूर बाड़ें. हालही में नया गाहक बनावे ला कंपनी का तरफ से अपना नया\nपटना मेट्रो के योजना के मान लिहलसि वित्त विभाग\nबिहार के राजधानी पटना में मेट्रो के प्रस्तावित योजना के बिहार के वित्त विभाग मंजूरी दे दिहलसि. अब एकरा के कैबिनेट के बैठक में राखत जाई आ ओहिजा से मंजूरी मिलला का बाद एह योजना के केन्द्र का लगे भेजत जाई. पटना मेट्रो पर करीब तीस हजार करोड़ खरचा होखे के हिसाब लगावल गइल बा.\nदसवां सिख गुरु गुरु गोविन्द सिंहजी के 349वां प्रकाशोत्सव आजु\nसिख धर्म के दसवां गुरू गुरूगोविंद सिंहजी महाराज के 349वां प्रकाशोत्सव के मुख्य समारोह आजु पटना साहिब के हरमंदिर साहिब गुरूद्वारा के तख्त साहिब में होखत बा. एह समारोह में शामिल होखे ला देश विदेश से बहुते श्रद्धालु पटना पहुंचत बाड़ें. आकाशवाणी के पटना केन्द्र से एकर सीधा प्रसारण कइल जा रहल बा.\nस्वर्ण बॉण्ड योजना अगिला हप्ता पांच दिन ला\nसोना के खपत आ मांग कम करे खातिर शुरु कइल स्वर्ण बॉण्ड योजना अगिला हप्ता पांच दिन ला खोलल जाई. पिछला बेर एहमें लोग 246 करोड़ रुपिया लगवले रहुवे. एह योजना में हर आदमी आधा किलो सोना के दाम के बरोबर रुपिया पाँच से सात बरीस खातिर लगा सकी. एह में रुपिया लगावे खातिर 18\nमोकामा पुल 17 तारीख के बन्द रही\nपटना के बेगूसराय से जोड़े वाला मोकामा पुल राजेन्द्र सेतु के सड़क मार्ग पर मरम्मत के काम का चलते 17 जनवरी के सगरी गाड़ियन ला बंद रही. बाकिर बेगूसराय के जिलाधिकारी के कहना बा कि सिमरिया घाट ओर जाए वाला गाड़ियन पर कवनो रोक ना रही.\nगया से हज के उड़ान4अगस्त से\nबिहार के हज यात्रियल तो हज यात्रा के उड़ान चार अगस्त से शुरू होखी आ हाजी लोग गया से सीधे मदीना जा सकी. लवटान जेद्दा से होखी. बिहार के अल्पसंख्यक कल्याण मंत्री अब्दुल गफूर काल्हु पटना के हज भवन से हज यात्रियल के दरखास्त जमा करावे के अभियान के शुरूआत करवलन. बतनलव कि आठ फरवरी\nखिचड़ी 15 जनवरी के\nकाशी के विद्वान पंडितन का बीच एह बात पर एका हो गइल बा कि खिचड़ी 15 जनवरी के मनावल जाई. पिछला कुछेक साल से एह बारे में एका ना बन पावत रहे जवना चलते कतहीं 14 के त कतहीं 15 तारीख के खिचड़ी मनावत रहे लोग आ एह चलते विद्वत समाज के किरकिरी होखत रहुवे.


टटका खबर (शुक, 25 सितंबर 2015) – टटका खबर\nहज करे सऊदी अरब गइल दुनिया के अनेक देश के लोग के दू गो झुण्ड शैतान के पहिले ढेला मारे के रस्म पूरा करे का आपाधापी में एक दुसरा के कचारत बढ़े लागल. एह चलते भइल भगदड़ में 717 गो हाजियन के मौत हो गइल आ 860 से अधिका लोग घवाहिल हो गइल. एहमें भारतो के कुछ लोग बाड़ें.\nआजु मुसलमानन लोग कुरबानी के पर्व ईद-उल-अजहा बकरीद मनाई. हर जगहा के ईदगाह आ मस्जिदन में बकरीद के नमाज अदा कइल जाई. एह पर्व पर शांति बनवले राखे खातिर हर जगहा पुलिस के चौकस रहे के कहल गइल बा.\nबिहार विधानसभा चुनाव पर करावल गइल एगो नयका सर्वे में बतावल गइल बा कि काँटा के टक्कर में अब एनडीए आगे निकल गइल बावे. पहिले एही कंपनी के सर्वे में महागठबन्हन के आगे बतावल गइल रहुवे बाकिर चुनाव नियराते एहमें बदलाव होखे लागल बा. एनडीए के वोट प्रतिशतो महागठबन्हन से अधिका हो गइल बा आ अगर ई बढ़त जारी रहल त एनडीए के शानदार जीत हो सकेला.\nबिहार विधानसभा चुनाव के पहिला दौर के चुनाव खातिर दायर परचा में से 24 गो परचा खारिज हो गइल बा. अब ई लोग काल्हु शनिचर ले आपन नाम वापिस ले सकी आ जे बाची ओह लोग के बीच में 12 अक्टूबर के वोट करावल जाई. एह दौर के चुनाव में समस्‍तीपुर, बेगुसराय, खगडि़या, भागलपुर, बांका, मुंगेर, लखीसराय, शेखपुरा, नवादा आ जमुई जिला के सीट शामिल बाड़ी सँ.\nबिहार चुनाव के दुसरका दौर खातिर परचा दाखिल करे के काम चालू बा आ बियफे का दिने 48 लोग आपन परचा दाखिल कइल. अबले 110 जने आपन परचा दाखिल कर चुकल बाड़ें. एह दौर में 32 गो सीट ला 16 अक्टूबर के चुनाव करावल जाई. 28 सितंबर ले परचा दाखिल हो सकेला.\nपश्चिम चंपारण जिला से नौतन के जदयू विधायक मनोरमा प्रसाद के टिकट कटला से नाराज लोग मुख्यमंत्री नीतीश कुमार के खिलाफ प्रदर्शन कइले. राजद के एगो नेता दुर्गा प्रसाद भाजपा में शामिल हो गइले काहें कि राजद में परिवारवाद चलत बा. जेल में बंद जदयू विधायक सुनील पाण्डे इस्तीफा दे दिहलन आ उनकर पत्नी गीता पांडेय तरारी विधान सभा क्षेत्र से चुनाव लड़े के एलान कइली. जदयू विधायक छोटे लाल राय पार्टी से इस्तीफा दे दिहलन. ओने भाजपा सांसद छेदी पासवान के बेटा रवि पासवान समाजवादी पार्टी में शामिल हो गइलन.\nमुजफ्फरनगर दंगा के जाँच करे वाला आयोग के रपट में कुछ लोकल नेता लोग के हिंसा भड़कावे के दोषी बतावल गइल बा. एह दंगा में नाहियो त साठ लोग के मौत भइल रहे आ करीब पचास हजार लोग बेघर हो गइल रहुवे. सपा आ भाजपा दुनू के नेता लोग के एहमें आरोपी बतावल गइल बा.\nयूपी में जिला पंचायत आ ब्लाॅक पंचायत का साथही ग्राम पंचायतो के चुनाव करा लेबे खातिर लगावल याचिका के इलाहाबाद उच्‍च न्‍यायालय खारिज कर दिहलसि.\nगोण्डा में गणेश प्रतिमा विसर्जन करे जात लोग पर भइल पथराव का बाद ओहिजा कड़ा निगरानी राखल जात बा. तीन गो सिपाहियन के लापरवाही का खातिर निलंबित कर दीहल गइल बा. नगर में धारा एक सौ चौवालिस लगा दीहल गइल बा. शहर के सगरी स्कूल कालेज के बंद कर दीहल बा.\nचन्दौली जिला में भइल सेना बहाली रैली में 4843 अभ्यर्थियन के सफलता मिलल बा. शारीरिक परीक्षा में सफल एह लोग के अब 29 नवंबर का दिने वाराणसी के छावनी परिसर में लिखित परीक्षा देबे के बा जवना के बाद सफल लोग के बहाली क लीहल जाई.\nअमरिका यात्रा का दौरान प्रधानमंत्री नरेन्‍द्र मोदी न्‍यूयार्क में अपना कार्यक्रम के शुरूआत वित्‍तीय क्षेत्र के दिग्‍गजन संगे गोलमेज बइठक से कइलन. एहमें पन्द्रह गो बड़की कंपनियन के सीईओ मौजूद रहलें. बाद में बांग्‍लादेश के प्रधानमंत्री शेख हसीना आ गुयाना के राष्‍ट्रपति डेविड ग्रैंजर से मिलले आ मीडिया टेक्‍नोलॉजी एंड कम्‍युनिकेशन्‍स के ग्रोथ स्‍टोरी फॉर इंडिया विषय पर गोलमेज सम्‍मेलन में शामिल भइलें. रात्रिभोज पर 45 गो प्रमुख कारोबारियन से बात कइलें.\nअपना मेहरारू के मारे पीटे आ ओकरा पर अत्याचार करे के आरोपी आआपा विधायक सोमनाथ भारती के जमानत याचिका पर सुप्रीम कोर्ट सोमार का दिने सुनवाई करी. सोमनाथ भारती गिरफ्तारी का डर से फरार बाड़ें आ अदालत से निहोरा कइले बाड़े कि जबले उनका याचिका पर सुनवाई नइखे कर लीहल जात तबले उनुका के गिरफ्तार मत कइल जाव. उच्‍च न्यायालय उनुका जमानत याचिका के खारिज कर चुकल बा.\nसी.बी.आई. व्‍यापम घोटाला के जाँच का क्रम में उत्‍तर प्रदेश आ मध्‍य प्रदेश में चालीस जगहा छापा मरलसि आ दू दर्जन से अधिका आरोपियन के घर आ कार्यालयन के छानबीन कइलसि.\nमुंबई के सिलसिलेवार बम धमाका काण्ड में शामिल संजय दत्त के माफी यादिका महाराष्‍ट्र के राज्‍यपाल सी विद्यासागर राव खारिज कर दिहले बाड़न. संजय दत्त का तरफ से ई याचिका सुप्रीम कोर्ट के न्‍यायाधीश रहल मार्कंडेय काटजू लगवले रहलन.\nनेपाल के नयका संविधान के विरोध करत मधेसी मूल के लोग से बात करे ला नेपाल सरकार राजी हो गइल बिया आ ओह इलाका से अपना सेनो के हटावे पर सहमत हो गइल बिया बशर्ते मधेसी लोग शांति से विरोध करसु.\nभारतीय क्रिकेट टीम के कप्तान रहल सौरव गांगुली के क्रिकेट बोर्ड ऑफ़ बंगाल के अध्यक्ष बनावे के एलान पश्चिम बंगाल के मुख्यमंत्री ममता बनर्जी कइली सौरव गांगुली के एह पद ला निर्विरोध चुनल गइल बा आ बी.सी.सी.आई. के अध्यक्ष रहल स्व. जगमोहन डालमिया के बेटा अभिषेक डालमिया के संयुक्त सचिव बनावल गइल बा.\nनासिक के त्र्यम्‍बकेश्‍वर कुंभ में श्रद्धालु आखिरी शाही स्‍नान परवनी के एक दिन पहिलहीं से पवित्र गोदावरी में डुबकी लगावल शुरू क दिहले बावे. शुक का दिने पांच छह लाख लोग त्र्यम्‍बकेश्‍वर पहुंचे वाला बा.\nकुछ दिन पहिले लद्दाख क्षेत्र में चीन के बनावल ढांचा के भारतीय सेना के जवान हटा दिहले रहले. एह पर चीन के कहना बा कि भारत सीमावर्ती इलाका के स्थिरता बनवले राखे खातिक कवनो ‘एकतरफा कार्रवाई’ मत करे. ओकर कहना बा कि एह तरह के काम दुनू देश का बीचे भइल समझौता आ सहमति के भावना के हिसाब से सही नइखे.\nसुप्रीम कोर्ट के कहना बा कि उमिर कैद उमिर भर ला होला 14 बरीस खातिर ना होला. उमिर कैद वाला के पूरा जिनिगी जेले में काटे के पड़ी. कहलसि कि एक तरफ त आन्दोलन होखत बा कि फांसी के सजा हटा दीहल जाव आ ओकरा बदले उमिर कैद दीहल जाव आ दोसरा तरफ उमिरो कैद लेके मोल तोल कइल जात बा.\nव्यापम घोटाला के जांच करे दिल्ली से ग्वालियर जात सीबीआई के डिप्टी एसपी बिन्दुशेखर झा बियफे का सबेरे झांसी टीसन के पब्लिक ब्रिज पर गिरल मिलले. उनुका ब्रेन हैमरेज हो गइल बा आ उनुका के ग्वालियर खातिर रेफर क दीहल गइल.\nTags: News in Bhojpuri, खबर भोजपुरी में, टटका खबर, नरेन्द्र मोदी, बिहार विधान सभा चुनाव, मक्का


Bhojpuri: जब नेहरू जी कहि दिहने- 'पंत जी के दिहल लिस्ट ही फाइनल रही' - when nehru ji said pant ji s list was the final bhojpuri – News18 हिंदी\nwhen nehru ji said pant ji s list was the final bhojpuri\nBhojpuri: जब नेहरू जी कहि दिहने- 'पंत जी के दिहल लिस्ट ही फाइनल रही'\nजवना उत्तर प्रदेश विधानसभा के बहरा गोविंद बल्लभ पंत जी के मूर्ति लागल बा, कबो ओहि जगहा पर उनका देही पर अंगरेजी पुलिस के एतना लाठी पड़ल रहे कि जिनगी भर पंत जी के गर्दन हिलत रहि गईल. ई अलग बात बा कि उत्तर प्रदेश के प्रीमियर यानी प्रधानमंत्री, फेरि मुख्यमंत्री अउर देश के गृह मंत्री के रूप में पंत जी के काम के याद कइके दिनकर जी अइसन कवि लिखले बाड़े- मूड़ हिलावें भले पंत जी, सफल उन्हीं का मंत्र यहां.\nLast Updated : January 24, 2022, 17:25 IST\n08 फऱवरी, 1928 के जब पूरा देश में साइमन कमीशन के विरोध होखत रहे, लखनऊ में पंडित जवाहरलाल नेहरू अउर गोविंद बल्लभ पंत पर अंगरेजी पुलिस एतना लाठी बरसवलसि कि पंत जी के गंभीर चोट आ गइल. कहल त इहो जाला कि नेहरू जी के घेराईल देखि के पंत जी उनका ओर बढ़ले. भारी अउर विशाल शरीर के पंत जी नेहरू जी के ढांपि लिहले अउर कुल्हि लाठी उनकरे ऊपर गिरल. ख्याल रखल जाउ कि लाहौर में ओहि साइमन कमीशन के विरोध में लाला लाजपत राय के उपर एतना लाठी पड़ल रहे कि पहिले से बेमार लाला जी गंभीर रूप से घाही हो गइले. ओहि चोट से बाद में लाला जी के प्राण भी चलि गईल.\nबात पंत जी के होखत बा. नेहरू अउर पंत की दोस्ती जिनगी भर बनल रहि गईल. नेहरू जी के निधन के ढाई साल पहिलहिं पंत जी चलि बसल रहले. तब नेहरू जी एके लाइन कहले रहले-हम बेसहारा हो गइनीं. ओकरा पहिले, जब प्रधानमंत्री नेहरू के बुझाइल कि सरदार पटेल के निधन के बाद गृह मंत्रालय ठीक से नईखे चलत, तब उत्तर प्रदेश के मुख्यमंत्री गोविंद बल्लभ पंत के केंद्र में बोला लिहले. पंत जी के प्रसिद्धि अइसन की उत्तर प्रदेश के कांग्रेस विधायक दल एगो प्रस्ताव पास कइलसि कि पंत जी के उत्तरे प्रदेश में रहे दिहल जाऊ. पंत जी विधायक लोगन के मनवले कि दिल्ली में देश अउर नेहरू जी के मदद के जरूरत बा, तब उनकरा के छोड़ल गईल.\nपंत जी के ई प्रसिद्धि असहिं ना मिलि गईल रहे. साल 1921, 30,32, 34 और 42 के आंदोलन के मिलाके उहां के करीब 10 साल जेलन में बंद रहलीं. आज जवना के उत्तराखंड कहल जाला, ओहमें कुमाऊं में अल्मोड़ा के खूंट गांव में पैदा भईल पंत जी के पहाड़ के हर कठिनाई मालूम रहे. पहाड़ी लोगन में दबंगन अउर खास करि के अंगरेजन के सामान मुफ्त में ढोए के परत रहे. पंत जी एकरा खिलाफ आवाज उठवले, आंदोलन भईल अउर बेगारी प्रथा के खात्मा होखल. एही तरे उहवां के पानी के जगहा, जवना के बावड़ी कहल जाला, ओसे दलित लोगन के पानी लेबे के अधिकार ना रहे. पंत जी एहू छूआछूत के खिलाफ खड़ा भईले अउर सफल रहले. वकालत करसु त अइसन कि जे सांच ना बतावे, ओकर मोकदमवे ना लेसु. आजादी के आंदोलन के बीच म्युनिस्पल कॉरपोरेशन में रहत पंत जी जनता के भलाई खातिर कई गो काम कईले. साल 1921 में गांधी जी के असहयोग आंदोलन में कूदि गईले.\nसाल 1925 में काकोरी कांड के क्रातिकारी लोगन खातिर मुकदमा लड़े में भी पंत जी के भागीदारी रहे. फेरु 1927 में रामप्रसाद बिस्मिल के संगे उनकर साथी लोगन के छोडावे खातिर मदनमोहन मालवीय जी के संगे वायसराय के चिट्ठी लिखे में भी शामिल रहले. अइसे ऊ मंसूबा गांधी जी के रजामंदी ना मिलला से पूरा ना भईल. जब 1934 में विधायिका चुनाव भईल त पंत जी भी चुनाव लड़ले. सेंट्रल लेजिस्लेटिव के मेंबर भईले. ओहि टाइम 1937 से 1939 तक तब के संयुक्त प्रांत यानी युनाइटेड प्राविंस (यूपी) के प्रीमियर बनले. बाद में सभे जानत बा कि 1946 से केंद्र में गृहमंत्री बने तक उत्तर प्रदेश के पहिला मुख्यमंत्री के रूप में पंत जी के पहिचान बा.\nत पंत जी के ई पहिचान के कांग्रेस पार्टी के अंदरो बड़ा धाक रहे. एह टाइम चुनाव चलत बा. चुनावे के एगो कहानी ह. पंत जी कांग्रेस पार्टी के उम्मीदवार लोगनि के लिस्ट लेके दिल्ली पहुंचल रहले. केंद्रीय चुनाव समिति ओहमे दुचारि गो बदलाव कइ देहलसि. एह पर पंत जी कहले कि बदलाव मंजूर बा, एकरा संग बस एगो निवेदन बा कि एह सूची से हमार नाम निकाल दिहल जाऊ. केंद्रीय चुनाव समिति में खुदे पंडित नेहरू अउर मौलाना अब्दुल कलाम आजाद नियर लोग बइठल रहे. सभे सकता में आ गईल. आजाद सबसे बड़ रहले. ऊ बोलले-जवाहर, देख तार पंत जी का कह तारे. एह पर नेहरू जी के जवाब रहे- पंत जी जवन लिस्ट ले आइल बड़े, ओकरे के अंतिम समझल जाऊ. पंत जी के बिना हमनि के उत्तर प्रदेश ना चला सकेलिंजा.\nबहरहाल, नेहरू जी अउर पूरा देश के भरोसा पंत जी कायम रखले. उत्तर प्रदेश में जमींदारी परथा के पूरी तरह से खात्मा पंते जी करवले रहलें. जमींदार लोगन के जरिए राजस्व वसूली बंद कइला के बदला में जमींदारन के कुछ रुपया दिहल जात रहे. ओकरा के प्रीवीपर्स कहल जात रहे. पंत जी ओकरा के बंद करा दिहलें. केंद्रीय गृहमंत्री के हैसियत से पटेल जी देसी रियासतन के एक कईले, त बाद में पंत जी एही हैसियत से भाषाई राज्यन के स्थापना करवलें. पहिले बुझाइल कि एसे राज्यन में दूरी बढ़ी, बाकिर समय के साथ पंतजी के कदम सही साबित भईल.\nईमानदारी अइसन कि मुख्यमंत्री के रूप में पता चलल कि मंत्रिमंडल के बइठक में नास्ता सरकारी पईसा से आइल बा, त कहले कि मीटिंग में सरकारी पईसा से खाली चाय आई, नास्ता के खर्चा हम देबि. काम करेके ललक अइसन कि अंग्रेजी अत्याचार से शरीर काम करे लायक ना रहे, बाथरूम में बहुत टाइम लागे, त बाथरूम में भी फाइल देखे के टेबल लगवा लिहल. असहि-थोड़े कहाइल बा- मूड़ हिलावें भले पंत जी….\n(डॉ. प्रभात ओझा वरिष्ठ पत्रकार हैं, आलेख में लिखे विचार उनके निजी हैं.)\nTags: Bhojpuri News\nFIRST PUBLISHED : January 24, 2022, 17:25 IST